JKM ada alasan kukuh sita Rumah Bonda
Oleh KHAIRUL MOHD. ALI

11 Jun 2022, 3:14 pm
JOHOR BAHRU – Jabatan Kebajikan Masyarakat (JKM) mempunyai alasan kukuh untuk meneruskan sitaan dan menghentikan operasi rumah kebajikan Rumah Bonda yang didapati tidak pernah berdaftar dengan mana-mana agensi kerajaan semenjak ianya mula beroperasi.
Menteri Pembangunan Wanita, Keluarga dan Masyarakat, Datuk Seri Rina Mohd. Harun sehubungan itu berkata, pihaknya tidak mempunyai masalah dengan tindakan saman dikemukakan pengasas rumah berkenaan.
Menurut beliau, Rumah Bonda bukan sahaja tidak berdaftar dengan JKM, tetapi juga dengan beberapa agensi lain termasuklah Kementerian Kesihatan dan juga Kementerian Perumahan dan Kerajaan Tempatan.
“Seperti semua tahu, Rumah Bonda ini kita sudah sita sejak tahun lepas kerana ianya tidak berdaftar, peringatan kita sudah buat, jadi tidak mengapa kita akan ikut proses ini (tindakan mahkamah) kerana itu hak dia.
“Tetapi JKM sudah pasti ada ‘basis’ untuk meneruskan proses sitaan, bila kita sita bermakna bermakna kita beri dia peluang untuk kemukakan pendaftaran dan sebagainya.
“Rumah berkenaan tidak berdaftar dengan tiga agensi teknikal ini antaranya JKM, Jabatan Kesihatan dan bomba, sebab itu kita buat Notis Lak (Penutupan), sebaliknya dia buat permohonan mahkamah untuk batalkan notis Lak berkenaan,” katanya dalam sidang akhbar selepas mengadakan Tinjauan Operasi Ke Rumah Kanak-Kanak Mini Ulu Tiram, di sini hari ini.

Tambah Rina, tindakan sedemikian adalah untuk memastikan kesejahteraan dan keselamatan penghuni terjamin kerana pendaftaran rumah kebajikan perlu mematuhi syarat-syarat dan terma yang telah ditetapkan kerajaan.
Semalam, media melaporkan Pengasas Rumah Bonda, Siti Bainun Ahd. Razali memfailkan saman terhadap JKM dan memohon agar rumah perlindungannya yang terletak di Setapak dibuka semula.
Pertubuhan Kebajikan Rumah Bonda Kuala Lumpur melalui Siti Bainun selaku plaintif memfailkan saman pemula itu di Mahkamah Majistret di sini melalui firma guaman, Tetuan Asiah Abd. Jalil Chambers pada 7 Jun lalu.-KOSMO! ONLINE.


Kes Covid-19 di Indonesia meningkat, Jokowi minta waspada
Oleh KOSMO!

11 Jun 2022, 2:00 pm
JAKARTA – Presiden Joko Widodo (Jokowi) mengingatkan rakyat Indonesia supaya segera mendapatkan dos penggalak vaksin Covid-19 berikutan peningkatan kes yang berlaku selepas sambutan Hari Raya Aidilfitri, lapor laman berita Merdeka.com semalam.
“Saya minta rakyat berwaspada kerana berlaku sedikit peningkatan kes dalam tiga minggu atau sebulan lalu selepas sambutan Hari Raya Aidilfitri.
“Oleh itu, saya tekankan kembali kepentingan untuk mendapatkan suntikan dos penggalak. Kita akan terus menjalankannya,” kata Jokowi ketika ditemui di Taman Kanak-Kanak Rumpin, daerah Bogor, Jawa Barat.
Beliau berkata, peningkatan kes Covid-19 di Indonesia setakat ini masih terkawal. Kadar positif koronavirus masih di bawah had Pertubuhan Kesihatan Sedunia (WHO) iaitu 1.03 peratus.
“Kadar penularan juga masih terkawal. Jumlahnya 20 bagi setiap 100 ribu kes seminggu. Namun, kewaspadaan itu penting,” jelas beliau.
Dalam pada itu, Kementerian Kesihatan Indonesia memaklumkan bahawa dos penggalak boleh meningkatkan imuniti sehingga dua kali ganda berbanding dos kedua.

“Vaksin penggalak diperlukan untuk melindungi warga tua dan kelompok masyarakat rentan atau komorbid daripada penularan Covid-19,” jelas Jokowi.
Susulan itu, Koordinator Pasukan Pakar dan Jurucakap Pemerintah Pengendalian Covid-19, Wiku Adisasmito turut melaporkan mengenai peningkatan jumlah kes Covid-19 di Indonesia.
“Jika dilihat daripada carta mingguan kes positif, terdapat peningkatan sebanyak 571 kes atau 31 peratus sejak pada 22 Mei 2022. Iaitu daripada 1,814 kepada 2,385 kes mingguan,” kata beliau. – Agensi


Anggota polis didakwa kerana tembak mati lelaki kulit hitam
Oleh KOSMO!

11 Jun 2022, 3:00 pm
WASHINGTON – Seorang anggota polis negeri Michigan didakwa kerana membunuh kelmarin selepas menembak mati seorang lelaki kulit hitam dalam satu pergelutan.
Christopher Schurr berdepan tuduhan membunuh yang membawa hukuman maksimum penjara seumur hidup, kata pendakwa raya Daerah Kent, Christopher Becker.
“Kami mempunyai tanggungjawab menguatkuasakan undang-undang tanpa mengira tertuduh  anggota polis ataupun orang awam,” katanya.
Patrick Lyoya, 26, terbunuh semasa satu pemeriksaan di Grand Rapids pada 4 April lalu.
Polis mengeluarkan empat rakaman video insiden itu termasuk rakaman menunjukkan Schurr berada di atas Lyoya ketika mereka bergelut sebelum menembak lelaki itu di kepala.
Insiden itu mencetuskan bantahan di Grand Rapids iaitu sebuah bandar yang didiami oleh 200,000 penduduk. Mereka mendesak supaya anggota polis terbabit didakwa.

Peguam hak awam, Ben Crump menyambut baik keputusan untuk mendakwa Schurr kerana membunuh.
“Schurr menahan Lyoya yang tidak bersenjata dan akhirnya menembak lelaki itu di belakang kepala hanya kerana pemeriksaan trafik,” kata Crump.
Pembunuhan Lyoya adalah terbaharu melibatkan orang kulit hitam yang mati di tangan polis Amerika Syarikat (AS). Kematian mereka mencetuskan protes menentang rasisme dan menuntut perubahan dilakukan dalam pasukan polis.
Tuntutan itu mendapat momentum selepas seorang anggota polis kulit putih di Minneapolis memijak leher George Floyd dengan menggunakan lututnya sehingga mangsa meninggal dunia pada Mei 2020.
Kematian Floyd mencetuskan protes  selama berbulan-bulan kerana menentang kekejaman polis di AS dan juga seluruh dunia. – AFP


BN terbuka terima kerjasama parti lain
Oleh HARRITH HISHAM

11 Jun 2022, 2:11 pm
KUALA LUMPUR – Barisan Nasional (BN) terbuka untuk menjalinkan usaha kerjasama dan menerima mana-mana parti yang yakin dengan prinsip parti itu.
Pengerusinya, Datuk Seri Dr. Ahmad Zahid Hamidi berkata, bagaimanapun, sebarang kemasukan atau kerjasama parti baharu ke dalam gabungan itu perlu dibincangkan di peringkat pimpinan Dewan Tertinggi BN.
“Selepas mengemukan perkara ini dalam Konvensyen BN pada 1 Jun lalu, ini memberikan gambaran bahawa ketersediaan kita menerima bukan hanya Parti Bangsa Malaysia (PBM) tetapi parti lain sebesar atau sekecil mana pun.
“Bagaimanapun, kita belum buat keputusan tetapi tentunya hasrat PBM untuk sertai BN sampai kepada saya, namun saya tidak akan membuat keputusan seorang diri dan akan bincangkan dengan rakan pimpinan Dewan tertinggi untuk mencanaikan secara rasmi mana-mana pihak memohon sertai BN,” katanya kepada pemberita di Wacana Aspirasi UMNO (WAU 2.0) bertemakan ‘Cabaran dan Masa Hadapan Orang Muda’, Menara Dato Onn, hari ini.
Jelas Zahid, keputusan berkenaan juga dibuat berikutan perlembagaan BN yang melibatkan tiga kategori merangkumi parti teras, parti gabungan atau ‘friends of BN’.
katanya, ketiga-tiga asas itu memperlihatkan keterbukaan bagi menerima mereka yang yakin dengan pejuangan BN untuk bersama-sama dengan gabungan itu.

“Saya tidak kategorikan sama ada khemah itu besar, kecil atau sederhana. Yang penting khemah BN sedia untuk bekerjasama dengan siapa sahaja,” ujarnya. – KOSMO! ONLINE.


Sharifah Amani kena Covid-19 pada ulang tahun hari lahir
Oleh SAIRUL ZAMRI MISRANI

11 Jun 2022, 1:15 pm
PETALING JAYA – Pelakon Sharifah Amani akur apabila hari paling bermakna iaitu ulang tahun kelahirannya yang ke-36 terpaksa disambut sebagai pesakit Covid-19 selepas terkena jangkitan wabak tersebut semalam.
“Selamat ulang tahun ke-36 Nanina (namanya). Selepas sekian lama cuba mengelak dijangkiti Covid-19, akhirnya datang ‘menziarahi’ saya untuk ‘mengucapkan’ selamat hari jadi.
“Syukur alhamdulillah, saya sebelum ini pun sudah mendapatkan suntikan vaksin termasuk dos penggalak, jadi mungkin simptom-simptom yang dirasai tidak teruk sangat,” tulisnya dalam Instagram sambil memaparkan foto kit ujian pengesanan yang menunjukkan dirinya positif.
Akui Amani, dia juga benar-benar merasai perbezaan bagi sambutan ulang tahunnya kali ini memandangkan sudah mempunyai perancangan tersendiri sebelum ini.
“Tapi nak buat macam mana, inilah cara saya terpaksa sambut sempena ulang tahun kali ini. Tak apalah, macam apa yang orang kata, kita cuma mampu merancang, tetapi Allah yang menentukan.
“Saya terima seadanya dan syukur alhamdulillah kerana telah bertambahnya usia saya untuk hidup di muka bumi ini dan bersama dengan orang-orang yang tersayang,” katanya lagi.

Dalam pada itu, pelakon filem Gol & Gincu itu turut berterima kasih kepada semua pihak terutama keluarga dan rakan terdekat yang mendoakan kesejahteraan dirinya.
“Terima kasih buat semua yang telah mendoakan. Saya akan kembali dan menjengkelkan anda semua nanti,” katanya lagi. – KOSMO! ONLINE


Ingatkan bunyi mercun, rupanya kedai ‘bundle’ terbakar
11 Jun 2022, 2:19 pm
KUALA LUMPUR – Dentuman kuat umpama bunyi mercun termasuk jeritan kuat ibu mengejutkan seorang penguni rumah berkenaan kebakaran yang berlaku di kediamannya yang terletak berdekatan Pasar Keramat di Kampung Datuk Keramat, di sini awal pagi tadi.
Mangsa yang hanya mahu dikenali Mohd. Shahril, 39, berkata, ketika kejadian dia bersama ibunya, Sharifah, 72, berada kediaman tersebut.
“Semasa sedang tidur, saya terdengar bunyi dentuman kuat umpama bunyi mercun menyebabkan saya terkejut sekitar pukul 2 pagi.
“Pada masa sama, saya terdengar ibu menjerit kuat beritahu kedai pakaian terpakai (bundle) yang terletak bersebelahan rumah terbakar,” ujarnya ketika ditemui di lokasi hari ini.
Ekoran kejadian itu, katanya, dia dan ibu bergegas keluar dari rumah kerana bimbang api merebak ke kediaman.
“Ketika berada di luar rumah, kami dapat lihat api merebak ke rumah lalu membakar bilik stor, bilik menjahit dan bilik air dan memusnahka barang elektrik termasuk mesin jahit kesayangan ibu,” katanya.

Ujarnya, mesin jahit itu amat bermakna buat ibu kerana dengan mesin jahit itulah ibu menyaranya empat beradik selepas dia bergelar ibu tunggal.
“Meskipun sudah berusia 72 tahun, ibu masih menjahit pakaian, namun dia jahit pakaian rakan dan saudara rapat sahaja sebagai hobi. Dia banyak habiskan masa dengan menjahit,” ujarnya.
Mohd. Shahril yang bekerja sebagai perunding hartanah amat bersyukur kerana kebakaran itu hanya melibatkan bilik stor, bilik menjahit dan bilik air serta tidak melibatkan keseluruhan kediaman.
Katanya, anggaran kerugian yang dialaminya dianggarkan sekitar RM30,000 hingga RM40,000.
Terdahulu, Pasar Keramat di Kampung Datuk Keramat, di sini terbakar lagi buat kali kedua pada awal pagi tadi.
Difahamkan, kejadian sama pernah berlaku di kawasan berkenaan pada 17 Mac 2021 lalu melibatkan lebih 40 lot kedai. – KOSMO! ONLINE


Buruh maut, isteri dan anak cedera parah akibat kemalangan
Oleh NIK NUR IZZATUL HAZWANI NIK ADNAN

11 Jun 2022, 2:27 pm
KEMAMAN – Seorang buruh maut manakala isteri dan seorang anak perempuan mereka cedera parah dalam kemalangan di Kilometer 114, Jalan Jerangau- Jabor berhampiran sempadan daerah Dungun dan Kemaman di sini malam tadi.
Dalam kejadian pada pukul 8.15 malam itu, Mazlan Daud, 55, yang memandu kereta jenis Proton Saga maut akibat kecederaan parah di bahagian badan.
Isteri mangsa, Siti Mahanon Sh. Ibrahim, 51, pula cedera parah pada bahagian tangan dan kaki manakala anak mereka, Siti Sofrina, 12, pula patah tangan kiri.
Ketua Polis Daerah Kemaman, Superintendan Hanyan Ramlan berkata, sewaktu kejadian, keluarga tersebut dikatakan dalam perjalanan pulang ke rumah mereka di Kampung Seri Damai, Kuantan, Pahang.
“Mereka dikatakan dalam perjalanan pulang selepas menziarahi keluarga di Kuala Terengganu. Sebaik tiba di lokasi kejadian, kereta Proton Saga dipandu Mazlan didakwa telah hilang kawalan lalu terbabas memasuki laluan bertentangan.
“Kenderaan pacuan empat roda, Toyota Hilux yang dipandu seorang kontraktor berusia 43 tahun di laluan bertentangan gagal mengelak lalu merempuh kereta Proton Saga berkenaan,” katanya ketika dihubungi Kosmo! di sini hari ini.

Hanyan berkata, seorang lagi anak pasangan suami isteri tersebut yang berada di dalam kereta Proton Saga terbabit iaitu Nor Arina Jumaat, 29, yang juga anak tiri Mazlan terselamat tanpa sebarang kecederaan. – KOSMO! ONLINE


Bahrain selesa pendekatan merendah diri
Oleh MOHD. FITRIE MUHAMAD

11 Jun 2022, 12:22 pm
SEKALI pun berada di ranking lebih baik berbanding Harimau Malaya, Bahrain pantas memilih jalan selamat apabila enggan bersikap terlalu ego menjelang pertemuan kedua Kumpulan E Kelayakan Piala Asia 2023 di Stadium Nasional Bukit Jalil, Kuala Lumpur malam ini.
Apa yang dilalui Turkmenistan sebelum ini pantas menjadi pengajaran terbaik dan pengendalinya, Helio Sousa tidak mahu mengulangi kesilapan rakan sejawatnya dari Turkmenistan, Yazguly Hojageldiyev yang memperlekehkan sumbangan pemain ke-12 Harimau Malaya.
“Sejak kami tiba di sini, kami hanya bermain untuk menang tetapi saya tidak mahu terlalu memikirkan tentang apa yang dimiliki pasukan lain. Saya jangka ia menjadi perlawanan yang sukar kerana Malaysia juga sudah bertambah baik.
“Malaysia pastinya akan memanfaatkan kelebihan beraksi di gelanggang sendiri dan mereka ada lebih seorang lagi ‘pemain’ (penyokong) yang mampu beri sumbangan kepada pasukan.
“Dalam masa sama, kami tiada alasan lagi dan perlu tingkatkan prestasi serta mencuba sehabis baik. Sekarang ini, kami hanya perlu pastikan persiapan berjaya dengan baik dan cuba memenangi perlawanan,” ketika sidang media pra perlawanan, semalam.
Daripada empat pasukan, Bahrain dilabel sebagai pilihan untuk menjuarai Kumpulan E, namun daripada pemerhatiannya sebelum ini, Sousa turut mengakui pasukannya tidak dapat menjalani persiapan sempurna dan mungkin sedikit menjejaskan kualiti permainan pasukan.


Harimau Malaya tidak boleh kalah – Kim Pan Gon
Oleh MOHD. FITRIE MUHAMAD

11 Jun 2022, 12:11 pm
PENGENDALI Harimau Malaya, Kim Pan-gon terus berteka-teki tentang pendekatannya yang bakal digunakan untuk menentang Bahrain pada perlawanan kedua Kumpulan E Kelayakan Piala Asia 2023 di Stadium Nasional Bukit Jalil, malam ini.
Kini, jurulatih daripada Korea Selatan itu tiada lagi pilihan lain kecuali mengelak daripada kekalahan, sekurang-kurangnya kutip satu mata bagi cuba merealisasikan target peribadinya untuk menamatkan kempen kali ini dengan tujuh mata.
Daripada apa yang diserlahkan ketika pertemuan dengan Turkmenistan sebelum ini, peminat mula yakin Pan-gon miliki kualiti untuk membawa pasukan ke satu tanda aras lebih tinggi.
Malah Ultras Malaya sebelum ini turut memberi cabaran kepada Harimau Malaya dengan menyerlahkan ‘Tifo’ yang menunjukkan satu watak sedang memegang dua bola tertera nombor 7 dan 9, berkemungkinan merujuk kepada jumlah mata yang berpotensi diraih pasukan negara.
“Pengalaman yang hebat dan ini adalah kali pertama saya lihat sokongan sebesar ini. Ultras Malaya jadikan kami lebih bertenaga dan saya mahu lihat stadium akan terus penuh pada perlawanan dengan Bahrain.
“Satu atau tiga mata bukan perkara utama kerana paling penting adalah kami mampu dapatkan mata. Ini sesuatu yang lebih penting dan untuk itu, kami perlu tampil lebih kuat,” katanya ketika sidang akhbat praperlawanan antara Malaysia dan Bahrain semalam.

Malaysia dan Bahrain kini lulus pada ujian pertama, Harimau Malaya atasi Turkmenistan 3-1 manakala Bahrain menang 2-0 ke atas Bangladesh.
Sedar tugasan getir menanti, Pan-gon tetap percaya kualiti dimiliki Harimau Malaya dan bukan sesuatu mustahil untuk mengejutkan Bahrain yang kini menghuni ranking ke-89 dunia.
“Ia akan menjadi aksi sukar kerana Bahrain adalah pasukan berkualiti dan berpengalaman,” katanya.


Selangor Angels mandi peluh jinakkan Melaka Mystic
Oleh MUHAMMAD HELMEE RAMLI

11 Jun 2022, 12:55 pm
SEPERTI dijangka, Selangor Angels tidak berdepan banyak masalah apabila berjaya mencatat kemenangan 61-39 ke atas Melaka Mystic pada saingan Sooka Netball Super League (NSL) 2022 semalam.
Pada perlawanan yang berlangsung di Stadium Juara, Bukit Kiara itu, kedua-dua pasukan menampilkan aksi cukup menarik dan tidak mensia-siakan peluang untuk melancarkan serangan ke arah lawan masing-masing.
Melaka yang dilabelkan sebagai pasukan underdog bagaimanapun tidak memberi laluan mudah buat Selangor apabila memberi tentangan sengit dan berjaya mengekori rapat 11-12 pada suku masa pertama.
Bersambung suku masa kedua, Melaka terus memberi tekanan kepada Selangor sehingga berjaya mengikat kedudukan 15-15 sebelum skuad kendalian Azizah Abu memperkamaskan permainan dan mendahului 27-19.
Walaupun tidak diperkuatkan oleh penjaring terbanyak musim lalu, An Najwa Azizan, namun peranan yang dimainkan goal attack (GA), L. Karishma dan goal shooter (GS), Siti Aminah Ahmad pada perlawanan tersebut cukup berkesan.
Melaka dilihat kembali garang pada suku masa ketiga dan berjaya merapatkan kedudukan 31-39, namun Selangor menyerap tekanan itu sebelum menamatkan suku masa tersebut dengan kelebihan 10 mata 41-31.

Aksi suku masa keempat menyaksikan Melaka masih belum berputus asa untuk mengejar kedudukan apabila melakukan serangan demi serangan tetapi masih belum mampu menafikan kemenangan Selangor.
Kemenangan itu sekali gus mencerahkan peluang Selangor untuk menamatkan saingan liga sepusingan dalam kelompok empat pasukan teratas bagi memastikan tempat di pusingan separuh akhir.


Mohamed Salah dinobat Pemain Terbaik Tahunan PFA
Oleh KOSMO!

11 Jun 2022, 1:11 pm
LIVERPOOL – Penyerang Liverpool, Mohamed Salah mengetepikan cabaran pemain tengah Manchester City, Kevin De Bruyne untuk memenangi anugerah Pemain Terbaik Tahunan Persatuan Bola Sepak Profesional (PFA) buat kali kedua.
Selain De Bruyne, pemain antarabangsa Mesir itu juga menewaskan dua rakan sepasukan, Sadio Mane dan Virgil van Dijk serta penyerang Manchester United serta Tottenham Hotspur, Cristiano Ronaldo dan Harry Kane.
Salah dianggap layak untuk memenangi anugerah tersebut selepas menampilkan aksi cukup baik musim lalu apabila meledak 23 gol buat The Reds, selain melakukan 13 bantuan gol dalam saingan Liga Perdana Inggeris (EPL).
“Satu penghargaan apabila dapat memenangi trofi serta anugerah individu sebesar ini. Saya sangat gembira dan bangga kerana kemenangan ini adalah hasil daripada undian pemain-pemain.
“Ini adalah hasil kerja keras saya selama ini. Trofi ini pastinya nampak cantik dalam kabinet bilik. Saya sentiasa pastikan ada ruang kosong dalam kabinet untuk letak trofi baharu,” katanya.
Pada masa, menerusi 13 bantuan gol yang dilakukan sepanjang saingan Liga Perdana musim lalu membolehkan dia dinobatkan sebagai Pemain Perancang Terbaik bagi kempen 2021/22.

“Saya juga memenangi anugerah Pemain Perancang Terbaik. Bagi saya, apabila usia semakin meningkat, saya dapat bermain dengan lebih tenang dan membantu pemain lain menjaringkan gol,” ujar Salah.
Sementara itu, anugerah Pemain Muda Terbaik Tahunan PFA menjadi milik penyerang Manchester City, Phil Foden selepas dia membantu pasukan itu menjulang trofi Liga Perdana dua kali berturut-turut. – AGENSI


Pesawat misteri ceroboh 7 negara Eropah Timur
Oleh KOSMO!

11 Jun 2022, 12:00 pm
SOFIA, Bulgaria – Sebuah pesawat dua tempat duduk terbang melintasi enam buah negara Eropah Timur tanpa kebenaran dan mencetuskan kerahan pasukan tentera udara sebelum ditinggalkan di Bulgaria oleh kru misteri, kata kementerian pertahanan di Sofia kelmarin.
Pesawat ringan itu terbang melintasi Hungary, menyeberangi Serbia untuk seketika seterusnya menceroboh Romania sebelum memasuki ruang udara Bulgaria.
Kapal terbang itu menceroboh ruang udara Bulgaria pada pukul 7.09 petang (waktu tempatan) Rabu lepas, demikian menurut kenyataan kementerian berkenaan.
Pesawat jenis Beechcraft dua enjin yang membawa dua orang itu tidak mendapat kelulusan penerbangan, manakala radarnya juga dimatikan.
Juruterbangnya juga tidak menjawab sebarang komunikasi radio menara kawalan dan isyarat visual.
Dua jet pejuang Gripen milik Hungary, dua pesawat tempur F-16 Amerika Syarikat dan dua jet F-16 Romania memintas penceroboh itu secara berselang-seli dan mengiringinya sehingga ia memasuki ruang udara Bulgaria, tambah Bucharest.

“Tentera Udara Bulgaria tidak segera menghantar jet pejuang kerana kapal terbang itu tidak dianggap sebagai ancaman,” kata Menteri Pertahanan Bulgaria, Dragomir Zakov kepada pemberita.
Kata kementerian sama, situasi ribut petir dan hujan lebat ketika itu menyukarkan untuk melakukan penerbangan.
Pesawat itu berhenti untuk mengisi bahan api di bandar Vidin dekat Sungai Danube, barat laut Bulgaria, manakala pihak berkuasa kemudian menemuinya ditinggalkan di sebuah landasan lama dekat Targovishte, timur laut negara itu.
Enjin pesawat masih panas ketika ditemui tetapi krunya hilang, kata Menteri Dalam Negeri, Boyko Rashkov.
Rashkov berkata, kapal terbang itu berusia 60 tahun dan kali pertama berlepas dari Lithuania. Pesawat tersebut juga melintasi Poland dan Slovakia bermakna ia menyeberang tujuh negara Eropah Timur tanpa kebenaran. – AFP


Justin Bieber lumpuh sebelah wajah, konsert kena tangguh
Oleh SAIRUL ZAMRI MISRANI dan HANISAH SELAMAT

11 Jun 2022, 12:29 pm
LONDON – Penyanyi terkenal Justin Bieber mengejutkan peminat global apabila tiba-tiba mengalami lumpuh separuh wajah dipercayai akibat serangan virus dikenali sebagai Ramsay Hunt.
Penyanyi berusia 28 tahun itu menerusi Instagram turut berkongsi video tiga minit menjelaskan diagnosis yang menyebabkan kelumpuhan pada wajah.
Menurut Mayo Clinic, kehilangan pendengaran dan lumpuh sebelah muka yang dikaitkan dengan sindrom Ramsay Hunt adalah sementara, bagaimanapun, boleh menjadi kekal.
Berikut masalah tersebut, dia terpaksa menghentikan konsert jelajah Justice World Tour di lokasi pertama di Toronto, Kanada beberapa jam sebelum berlangsung.
“Virus ini menyerang saraf telinga dan muka saya sehingga menyebabkan separuh muka menjadi lumpuh.
“Seperti yang anda lihat, mata ini tidak dapat berkelip. Saya tidak boleh tersenyum dari sisi muka saya yang ini.

“Lubang hidung juga tidak akan bergerak, jadi terdapat kelumpuhan penuh di bahagian muka saya ini.
“Jadi bagi mereka yang kecewa dengan pembatalan persembahan seterusnya, secara fizikal, saya tidak mampu melakukannya,” katanya memohon maaf.
Perkongsian Bieber membuatkan ramai peminat, terutama di Malaysia mula berasa bimbang sekiranya konsert di Kuala Lumpur pada Oktober depan turut terjejas.
Terdahulu sekitar Mac lalu, isteri Bieber yang juga model terkenal Hailey Baldwin berkongsi detik mencemaskan apabila turut mengalami simptom serangan strok.
Selepas menjalani pemeriksaan di hospital, doktor mengesahkan terdapat ketulan kecil darah beku dalam otak yang menyebabkan Baldwin kekurangan oksigen.
Sementara itu, dia menyatakan menjalani latihan pergerakan wajah selain meluangkan waktu untuk berehat demi menyembuhkan penyakitnya itu.
Bieber berharap keupayaan dan kemampuannya dapat kembali sembuh 100 peratus sehingga melakukan rutin kebiasaan seperti sejak dilahirkan.
Bagaimanapun, Justin tidak memberikan atau berkongsikan tempoh jangkaan untuk proses pemulihannya.
Terdahulu, ini adalah kali ketiga Bieber menunda konsert bergeraknya. Sebelum ini dia membatalkan dua persembahan yang disebabkan pandemik Covid-19.
Sepanjang tahun ini dan 2023, penyanyi tersebut bakal mengadakan konsert jelajah membabitkan beberapa bandar raya di Finland dan Australia selain di Kuala Lumpur.
Terdahulu, tiket konsert Bieber iaitu Justice World Tour yang dijadualkan berlangsung di Stadium Negara pada 22 Oktober depan habis terjual dalam masa tiga jam sahaja. – KOSMO! ONLINE


Pejuang Britain, Maghribi dihukum mati
Oleh KOSMO!

11 Jun 2022, 11:00 am
MOSCOW – Militia pemisah pro-Moscow menjatuhkan hukuman mati terhadap dua pejuang Britain dan pejuang ketiga dari Maghribi selepas mereka ditangkap tentera Russia semasa berperang di Ukraine, lapor beberapa agensi berita Russia kelmarin.
Mahkamah Agung Republik Rakyat Donetsk menjatuhkan hukuman mati terhadap Aiden Aslin, Shaun Pinner dan Saadun Brahim selepas ketiga-tiga mereka dituduh menjadi askar upahan untuk Ukraine, lapor agensi berita TASS.
“Ketiga-tiga mereka akan merayu keputusan tersebut,” kata peguam mewakili mereka, Pavel Kossovan kepada TASS.
Menurutnya, Aslin, Pinner dan Saadun juga boleh memohon pengampunan.
Bagaimanapun, jurucakap Kementerian Dalam Negeri Ukraine, Oleg Nikolenko menyifatkan perbicaraan tersebut lebih mementingkan propaganda daripada undang-undang.
Semasa perbicaraan yang berlangsung selama tiga hari, ketiga-tiga lelaki itu mengaku bersalah melakukan perbuatan merampas kuasa dan cuba menumbangkan perlembagaan Republik Rakyat Donetsk, kata agensi berita Interfax.

Kedua-dua rakyat Britain itu menyerah diri pada April lalu di bandar pelabuhan Mariupol, selatan Ukraine. Bandar raya itu ditawan selepas dikepung oleh tentera Russia selama beberapa minggu.
Saadun pula menyerah diri di bandar Volnovakha, timur Ukraine pada Mac lepas.
Pada April lalu, kedua-dua rakyat Britain itu muncul dalam paparan oleh stesen televisyen kerajaan Russia dan meminta supaya Perdana Menteri Boris Johnson merundingkan pembebasan mereka. – AFP


An Najwa mahu nikmati angin baharu
Oleh MUHAMMAD ZUHAILY BADLISHAH

11 Jun 2022, 12:44 pm
PERSOALAN mengenai keputusan goal shooter (GS) kebangsaan, An Najwa Azizan yang berhijrah ke pasukan Johor Jewels pada saingan Sooka Netball Super League (NSL) musim ini akhirnya terjawab.
Bekas pemain Selangor Angels yang merupakan penjaring terbanyak pada saingan musim lalu mengakui, peluang untuk merasa suasana baharu menjadi antara faktor dia menyertai pasukan dari Selatan tanah air itu.
Memandangkan saingan NSL merupakan satu-satunya liga bola jaring yang membenarkan perpindahan pemain, An Najwa berkata, dia tidak mahu mensia-siakan peluang tersebut bagi mencari pengalaman baharu.
“Sebenarnya, pada awal tahun ini memang saya ada terima tawaran daripada Johor Jewels dan bagi saya, hanya NSL merupakan satu-satunya platform yang membenarkan perpindahan pemain ke mana-mana kelab.
“Oleh itu, rasa macam rugi sekiranya tidak ambil peluang tersebut untuk bermain dengan pasukan lain. Apabila Johor buat tawaran, memang jawapan saya adalah ya dan di sinilah saya sekarang,” katanya.
Sebagai rekod, An Najwa boleh dianggap sebagai GS terbaik dalam saingan NSL apabila merangkul anugerah penjaring terbanyak musim lalu selain memiliki peratusan jaringan cukup tinggi bagi kempen 2022.

Dalam pada itu, dia juga tidak mahu terlalu dibuai dengan status Johor Jewels sebagai pasukan pilihan kerana menganggap setiap pasukan ada kekuatan tersendiri selain fokus terhadap satu demi satu perlawanan.


Negara miskin bayar lebih untuk makanan
Oleh KOSMO!

11 Jun 2022, 1:00 pm
PARIS – Negara-negara miskin dijangka paling menderita ketika krisis makanan global menjadi semakin buruk disebabkan perang di Ukraine kerana terpaksa membayar harga lebih tinggi untuk kuantiti makanan yang berkurangan.
Kos import makanan dunia diramal mencecah AS$1.8 trilion (RM7.9 trilion) tahun ini sekali gus rekod baharu selepas konflik Ukraine mendorong harga bijirin melambung tinggi.
Namun, harga tinggi dan kos pengangkutan menyumbang sebahagian besar kenaikan harga makanan berbanding kuantiti yang diimport, kata Pertubuhan Makanan dan Pertanian Bangsa-Bangsa Bersatu (FAO) dalam laporannya.
“Adalah membimbangkan kerana banyak negara terjejas terpaksa membayar harga lebih tinggi tetapi mendapat makanan yang semakin berkurang,” kata laporan tersebut.
Menurut pengiraan FAO, kos import makanan dunia dijangka meningkat sebanyak AS$51 bilion (RM224 bilion) berbanding tahun 2021 dengan AS$49 bilion (RM215.2 bilion) adalah kos kenaikan harga.
Tambahnya, rantau sekitar Gurun Sahara dan negara-negara membangun yang bergantung kepada import makanan dijangka berbelanja lebih untuk membeli makanan dalam kuantiti berkurangan.

Pengeluaran bijirin utama dunia pula dijangka merosot pada tahun 2022 untuk kali pertama dalam tempoh empat tahun, manakala penggunaan global juga julung kalinya menurun sejak 20 tahun lalu, kata FAO.
“Disebabkan kenaikan harga, kebimbangan tentang kemarau dan ketidaktentuan pasaran yang makin meruncing  akibat perang Ukraine, ramalan kami menjurus kepada pasaran makanan lebih terhad dengan kos import mencapai angka tertinggi,” kata FAO. – AFP


Kim Pan-gon jemput Tunku Ismail saksi aksi Harimau Malaya
Oleh MOHD. FITRIE MUHAMAD

11 Jun 2022, 12:33 pm
MENGAMBIL kira sumbangan yang sudah dilakukan terhadap bola sepak negara, pengendali Harimau Malaya, Kim Pan-gon ‘menjemput’ Tunku Mahkota Johor, Tunku Ismail Sultan Ibrahim ke Stadium Nasional Bukit Jalil pada aksi kedua Kelayakan Piala Asia 2023 menentang Bahrain, malam ini.
Menyedari ramai pemain menghargai usaha dilakukan Tunku Ismail, jurulatih dari Korea Selatan itu merasakan kehadiran pemilik kelab Johor Darul Ta’zim (JDT) akan membantu meningkatkan motivasi pemain untuk cuba mendapatkan sekurang-kurangnya satu mata.
“Kita ada ramai pemain daripada Johor, jadi jika baginda datang sokong, pastinya pemain akan dapat motivasi. Saya faham pemain sukakan baginda dan pasti ia akan dapat membantu kita,” katanya pada sidang akbar praperlawanan Malaysia dan Bahrain semalam.
Sebelum ini, peminat bola sepak tempatan khususnya penyokong JDT dikejutkan apabila Tunku Ismail mengambil keputusan untuk berundur daripada mengendalikan Harimau Selatan kerana mengambil kira tanggungjawab serta komitmen lain.
Bagaimanapun, Pengarah Teknikal JDT, Alistair Edwards berkata, Tunku Ismail hanya akan melepaskan tugas berkaitan hal-hal bola sepak dan teknikal kepada Pengurusan JDT.
Namun katanya, baginda masih kekal sebagai pemilik kelab serta terus memantau perkara-perkara berkaitan infrastruktur, komersial dan kewangan kelab.

Menerusi satu kenyataan yang dikeluarkan oleh Persatuan Bola sepak Malaysia (FAM), Pan-gon nyata terkejut dengan keputusan Tunku Ismail dan menyifatkan situasi ini akan merugikan arena bola sepak negara.
Pan-gon menegaskan, beliau sudah sedia maklum pengaruh yang dimainkan Tunku Ismail kepada bola sepak Malaysia.
“Tunku Ismail meletakkan JDT ke tahap yang membolehkan kelab itu layak bermain dalam Liga Juara-Juara Asia.
“Saya harap Tunku Ismail mempertimbangkan semula keputusannya. Bagi saya, ini satu kerugian amat besar kepada bola sepak Malaysia jika Tunku Ismail memutuskan untuk keluar daripada dunia bola sepak,” katanya.


Rakam Bebaskan Aku guna telefon, Yasin Sulaiman ubati rindu anak
Oleh HANISAH SELAMAT

12 Jun 2022, 7:45 pm
PETALING JAYA – Demi mengubati kerinduan anak, Yasin Sulaiman mengalunkan lagu baharu ciptaannya berjudul Bebaskan Aku dari balik tirai besi di Penjara Sungai Buloh, Selangor.
Perkongsian rakaman dendangan dalam Instagram penyanyi dan komposer itu yang dikendalikan ahli keluarga terdekatnya nyata mengundang rasa sebak.
“Ini klip audio Yasin menyanyikan lagu Bebaskan Aku yang dicipta pada bulan Mei lalu.
“Semasa lawatan penjara yang lepas, Malaika meminta ayahnya menyanyikan lagu ini untuknya.
“Beberapa hari kemudian, kami meminta Yasin menyanyikan lagu ini semula dalam panggilan telefon supaya dapat direkod dan dihayati semua,” tulis pengendali akaun.
Video berdurasi tiga minit 45 saat yang disertakan seni kata lagu adalah bagi memenuhi permintaan puterinya Malaikha, 7, yang juga anak bongsu daripada dua bersaudara.

Hasil perkahwinannya dengan bekas isteri, mereka dikurniakan dua cahaya mata termasuk putera sulung, Sameer yang kini sudah mencecah usia 12 tahun.
Menerusi hantaran video yang disertakan, penyanyi Mimpi Laila itu mengalunkan karya yang dihasilkannya dengan sepenuh jiwa hingga ke bait akhir lagu.
Bebaskan Aku berkisar keinginan penyanyi itu mendambakan kehidupan bebas seperti dahulu bersama insan tersayang.
Menerusi ruangan komen, ramai warga maya tidak ketinggalan memberikan kata-kata semangat supaya dia terus kuat menghadapi dugaan.
Terdahulu, pada 31 Mac lalu Yasin berdepan hukuman gantung sampai mati selepas didakwa di Mahkamah Majistret Petaling Jaya, Selangor atas tuduhan mengedar dadah jenis ganja di kediamannya pada 24 Mac 2022.
Yasin atau nama sebenarnya Muhammad Yasin Sulaiman, 47, mengikut pertuduhan didakwa mengedar dadah jenis ganja anggaran berat 214 gram.
Bagaimanapun, tiada pengakuan direkodkan susulan pendakwaan mengikut Seksyen 39B (1)(1)(a) Akta Dadah Berbahaya 1952 itu.
Yasin juga mengaku tidak bersalah atas satu lagi pertuduhan di Mahkamah Sesyen kerana menanam 17 pokok ganja dalam pasu plastik berisi tanah merah di lokasi, waktu dan tarikh sama mengikut Seksyen 6B(1)(a) Akta Dadah Berbahaya 1952 yang boleh dihukum mengikut Seksyen 6(B)(3) akta sama.
Bagi kedua-dua prosiding itu, mahkamah tidak membenarkan jaminan terhadap Yasin dan menetapkan 18 Mei ini untuk sebutan semula kes. – KOSMO! ONLINE


Penduduk terkejut ikan mahal ‘dicuri’ memerang
Oleh KOSMO!

12 Jun 2022, 9:00 pm
LONDON – Pemilik-pemilik rumah di sebuah kawasan kejiranan di Britain terkejut apabila mendapati ikan peliharaan yang berharga beribu-ribu pound telah dicuri oleh kawanan memerang yang memecah masuk ke kolam milik mereka, lapor akhbar Metro UK semalam.
Polis di Corsham, Wiltshire, percaya bahawa kawanan memerang yang kelaparan menjadi punca kepada kejadian-kejadian tersebut selepas mendapatkan pandangan daripada pasukan kejiranan bandar itu.
Mereka kemudian mengeluarkan amaran yang meminta para pemilik rumah untuk ‘mengurung’ ikan peliharaan mereka dan menasihati penduduk untuk memasang jaring yang dikimpal atau pagar berwayar bagi menjauhkan mamalia tersebut.
“Ini bukan bidang kuasa polis tetapi ikan tersebut berharga sangat mahal,” kata polis Wiltshire dalam satu kenyataan.
Tambah polis, kedua-dua penyelesaian itu tidak berbahaya terhadap memerang, namun dapat menghalangnya daripada memakan ikan di dalam kolam.
Dalam satu kejadian, penduduk bernama Leo Pocock mendapati beberapa ekor memerang telah menyelinap masuk ke dalam taman di pekarangan rumahnya pada waktu malam dan mencuri empat ekor ikan koi miliknya.

“Saya telah membela ikan selama 25 tahun dan tidak pernah diancam oleh memerang sehingga kini. Ia mencuri ikan koi spesies ‘siroutsuri’ bersaiz 45.7 sentimeter yang bernilai ratusan pound.
“Saya kehilangan ikan dengan jumlah kerugian sebanyak £1,500 (RM8,132). Ia bukan mengenai wang, tetapi saya telah memelihara ikan-ikan itu sejak kecil dan memberi makan dua kali sehari seperti kucing,” katanya. – Agensi


Baiki segera kerosakan infrastruktur di Bangunan Sultan Iskandar – PM
Oleh MOHD RIDZAUDDIN ROSLAN

12 Jun 2022, 8:43 pm
PETALING JAYA- Perdana Menteri, Datuk Seri Ismail Sabri Yaakob mengarahkan supaya beberapa kerosakan infrastruktur di Kompleks Kastam, Imigresen dan Kuarantin, Bangunan Sultan Iskandar (BSI), Johor dapat dibaiki segera.
Arahan itu dibuat selepas Perdana Menteri membuat lawatan mengejut ke kompleks berkenaan hari ini yang menjadi antara pintu utama menghubungkan Malaysia dan Singapura.
“Membuat tinjauan mengejut ke Kompleks Kastam, Imigresen dan Kuarantin, Bangunan Sultan Iskandar di Johor Bharu pagi ini bersama-sama Datuk Onn Hafiz Ghazi, Menteri Besar Johor.
“Kompleks ini sudah kembali pulih selepas sempadan negara dibuka semula sepenuhnya. Saya mendapati kemudahan termasuk pengangkutan awam dalam keadaan baik kecuali kerosakan eskalator dan ‘autogate’ untuk pemegang pasport Malaysia,” tulisnya ringkas di Facebook rasmi miliknya tadi.
Susulan itu, Ismail Sabri mengarahkan agar kerosakan itu dapat diatasi segera sekali gus memberi lebih keselesaan khususnya kepada warganegara yang berulang alik antara Johor dan Singapura.
“Kekurangan ini perlu diselesaikan segera untuk kemudahan Keluarga Malaysia dan pengembara dari luar kerana ia merupakan salah satu pintu masuk utama negara,” katanya.

Terdahulu, Perdana Menteri diiringi Onn Hafiz melawat kompleks berkenaan yang kini sudah kembali pulih selepas sempadan negara dibuka semula sepenuhnya.
Beliau turut mengambil peluang untuk bertemu dengan orang ramai yang berada di kompleks tersebut sama ada mereka yang mahu kembali ke Malaysia atau memasuki Singapura. -KOSMO! ONLINE


NSL: Pahang Tulips kekal huni empat teratas
Oleh MUHAMMAD ZUHAILY BADLISHAH

12 Jun 2022, 9:44 pm
KUALA LUMPUR – Peluang Pahang Tulips untuk menamatkan saingan Sooka Netball Super League (NSL) 2022 dalam kelompok empat teratas semakin cerah susulan kemenangan 78-58 ke atas Perak Phoenix hari ini.
Goal shooter Pahang Tulips, Siti Maisarah Affandi muncul wira pasukan apabila menghasilkan jaringan demi jaringan buat skuad bimbingan Hapizah Jaafar itu pada aksi di Stadium Juara, Bukit Kiara.
Ketepatan balingan Maisarah dan ketangkasan goal keeper, Aimie Shyzleen Che Suhaimi mengawal ketat penjaring utama Perak Phoenix, Khairunnisa Nazri menjadi faktor utama kejayaan Pahang Tulips.
“Secara peribadi saya rasakan kami boleh huni kelompok empat teratas. Kami akan usaha sedaya upaya untuk mencapai sasaran ini.
“Faktor kemenangan kami malam ini mungkin disebabkan semangat berpasukan yang tinggi, sentiasa berkomunikasi dan faham antara satu sama lain.
“Kami perlu kekalkan motivasi sekarang untuk lagi dua perlawanan minggu depan,” kata Maisarah selepas tamat perlawanan.

WING ATTACK Pahang Tulips, Siti Nur Fara’ Shafira Salsabri (tengah) berjaya menghantar banyak hantaran berbahaya ke kawasan D Perak Phoenix pada aksi di Stadium Juara hari ini. – AFIQ RAZALI
Pahang Tulips kini mengekalkan kedudukan mereka dalam kelompok empat teratas dengan 12 mata selepas memenangi empat daripada lima perlawanan setakat ini.
Kejayaan itu secara tidak langsung menyuntik semangat tambahan Pahang Tulips sebelum berdepan tugas sukar menentang dua pasukan pilihan dalam dua aksi terakhir minggu depan.
Pahang Tulips dijadualkan bertemu pasukan tempat ketiga musim lalu, Selangor Angels pada 18 Jun ini sebelum esoknya menentang pendahulu liga yang juga juara bertahan, Kuala Lumpur Wildcats. – KOSMO! ONLINE


NSL: KL Wildcats kekalkan rentak kemenangan
Oleh MUHAMMAD ZUHAILY BADLISHAH

12 Jun 2022, 7:05 pm
KUALA LUMPUR – Juara bertahan, Kuala Lumpur (KL) Wildcats terus mengekalkan momentum terbaik mereka apabila mencatat kemenangan 75-41 ke atas Kedah Sunshine pada aksi Sooka Netball Super League (NSL) 2022.
Kemenangan di Stadium Juara, Bukit Kiara itu membolehkan KL Wildcats kekal menerajui carta liga sepusingan yang kini berbaki saingan satu minggu sahaja lagi.
Goal shooter KL Wildcats, Nordiyanah Noor Sabadinee menjelaskan, perubahan posisi pemain pada suku masa ketiga dan keempat menyebabkan permainan mereka bertambah garang dalam aksi itu.
“Suku pertama kami bermula sedikit perlahan sebelum kami tingkatkan tempo permainan selepas itu.
“Pesanan jurulatih yang menyuruh kami tenang dan kawal permainan serta emosi membuatkan kami lebih bersedia dalam dua suku masa terakhir,” katanya.
Sementara itu, goal keeper Kedah Sunshine, Norsuriani Mohamad mengakui, dia dan rakan sepasukannya sudah mencuba sedaya upaya untuk menyaingi kemampuan KL Wildcats dalam perlawanan tersebut.

“Sebelum perlawanan kami ada bincang untuk guide one on one dengan baik dalam aksi ini. Kami cuba tidak bazirkan bola dan kuatkan bahagian depan,” jelasnya.
Bagaimanapun, ia masih gagal menandingi kehebatan KL Wildcats sekali gus menyukarkan peluang Kedah Sunshine untuk mengelak daripada tersingkir musim depan.
Sebagai rekod, Kedah Sunshine ketika ini menduduki tangga kedua tercorot dan hanya mempunyai baki satu perlawanan menentang Perak Phoenix minggu depan. – KOSMO! ONLINE


NSL: Selangor Angels ‘berpeluh’ atasi NS Venom
Oleh MUHAMMAD ZUHAILY BADLISHAH

12 Jun 2022, 11:15 pm
KUALA LUMPUR – Pengalaman dimiliki barisan pemain Selangor Angels merupakan faktor utama kejayaan mereka menewaskan Negeri Sembilan (NS) Venom 44-36 di Stadium Juara, Bukit Kiara sebentar tadi.
Ia menyaksikan Selangor Angels mengukuhkan kedudukan di tempat ketiga dalam carta liga sepusingan Sooka Netball Super League (NSL) 2022 untuk saingan minggu kedua.
Goal attack Selangor Angels, Karishma S. Loganathan muncul pemain paling menyinar dengan banyak jaringan jarak jauh buat skuad bimbingan Azizah Abu itu sepanjang 60 minit aksi tersebut.
Trio pertahanan diketuai goal keeper, Zawani Nisha Habib Rahman, Nur Firra Syuhada Hasrin (goal defend) dan Nurshamilia Md. Samsudin (wing defend) turut memainkan peranan penting buat Selangor Angels.
Apa tidaknya, mereka sentiasa menghadirkan kesukaran buat jentera serangan pihak lawan ketika melakukan jaringan meskipun NS Venom bangkit merapatkan jurang mata kepada 17-24 di suku kedua.
GOAL SHOOTER Selangor Angels, Siti Aminah Ahmad dikawal ketat pertahanan NS Venom sepanjang aksi NSL di Stadium Juara sebentar tadi. – AFIQ RAZALI
Perubahan taktikal dilakukan Selangor Angels pada suku ketiga dan keempat telah mengubah momentum serta tempo permainan untuk menguasai baki 30 minit aksi tersebut.

Begitupun, pujian harus diberikan kepada semua pemain NS Venom kendalian Nur Hidayah Mustafar yang tidak berputus asa dan bersaing sengit dengan Selangor Angels biarpun akhirnya tetap tewas 36-44.
Kemenangan itu kembali membuka peluang Selangor Angels untuk cuba menyelinap ke kelompok dua teratas yang ketika ini dihuni dua pasukan pilihan, Kuala Lumpur Wildcats dan Johor Jewels.
Sebagai rekod, Selangor Angels akan menghadapi dua aksi terakhir mereka minggu depan menentang Pahang Tulips (18 Jun) dan Johor Jewels pada 19 Jun ini. – KOSMO ONLINE


Wanita warga asing ditemui mati bawah jejantas
Oleh NOR AZIAH MAT NOH

12 Jun 2022, 10:54 pm
AMPANG – Seorang wanita warga asing ditemui mati di tepi tangga bawah jejantas menghala ke pusat beli belah, Melawati Mall dalam kejadian pada awal petang tadi.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya menerima panggilan berhubung kejadian pada pukul 2.15 petang tadi.
“Mangsa merupakan seorang wanita warga asing berusia 43 tahun ditemui dalam keadaan terbaring di tepi tangga bawah jejantas.
“Hasil pemeriksaan polis turut menemui beg pinggang mangsa bersama dokumen dan pasport serta pelbagai jenis ubat,” katanya dalam kenyataan di sini hari ini.
Mengulas lanjut, pegawai perubatan dari Hospital Ampang mengesahkan wanita terbabit telah meninggal dunia manakala hasil pemeriksaan badan mangsa mendapati tiada kecederaan berunsur jenayah.
Tambahnya, kes diklasifikasikan sebagai mati mengejut (SDR) dan mayat mangsa telah dibawa ke Hospital Ampang bagi tujuan bedah siasat. – KOSMO! ONLINE


Pengguna, pengusaha kenderaan mikromobiliti dinasihatkan patuh peraturan
Oleh NUR HUDA MUSA

12 Jun 2022, 8:27 pm
PETALING JAYA – Pengusaha dan pengguna kenderaan mikromobiliti dinasihatkan untuk mematuhi peraturan-peraturan yang telah ditetapkan demi keselamatan semua pengguna jalan raya.
Susulan daripada itu, Jabatan Pengangkutan Jalan (JPJ) melalui Bahagian Keselamatan Jalan Raya (BKJR) telah melaksanakan tindakan secara advokasi dan nasihat kepada orang ramai mengenai kenderaan itu di sekitar Kuala Lumpur dan Putrajaya pada 11 dan 12 Jun 2022.
JPJ dalam satu kenyataan berkata, ia selaras dengan Larangan Penggunaan Kenderaan Mikromobiliti di bawah Kaedah-Kaedah Lalu Lintas Jalan (Larangan Penggunaan Kenderaan Mikrombiliti Tertentu 2021) yang dikuatkuasakan oleh Kementerian Pengangkutan Malaysia (MOT).
“Secara amnya, kenderaan mikromobiliti dalam kategori Moped, Personal Mobility Devices (PMD) dan Personal Mobility Aids (PMA) adalah dilarang penggunaanya di atas jalan atau mana-mana bahagian jalan, termasuk di lintasan pejalan kaki.
“Pengguna mikromobiliti di kawasan terlibat dinasihatkan agar tidak menggunakan kenderaan berkenaan di jalan-jalan raya sebaliknya tiada halangan penggunaannya di kawasan yang dibenarkan seperti kawasan rekreasi. Ia bagi mengelakkan serta mengurangkan risiko daripada berlakunya kemalangan di jalan raya,” katanya di sini hari ini.
Tambah kenyataan itu katanya, JPJ menasihatkan semua pengusaha dan pengguna kenderaan mikromobiliti untuk mematuhi peraturan-peraturan yang telah ditetapkan demi keselamatan semua pengguna jalan raya.

Kenderaan mikromobiliti adalah kenderaan yang dipacu oleh sumber elektrik, enjin pembakaran dalam atau kuasa manusia atau gabungan sumber elektrik, enjin pembakaran dalam atau kuasa manusia dan mempunyai kelajuan maksimum 50 kilometer sejam. – KOSMO! ONLINE


9 lelaki belasah 2 wanita di restoran dicekup
Oleh KOSMO!

12 Jun 2022, 8:00 pm
BEIJING – Polis di China menahan sembilan individu yang terlibat dalam serangan kejam ke atas sekumpulan wanita di sebuah restoran baru-baru ini, lapor laman berita Wion News semalam.
Rakaman kejadian yang tersebar di internet itu memaparkan seorang lelaki meletakkan tangannya di belakang badan seorang wanita yang sedang makan bersama dua rakan di sebuah restoran berbeku di wilayah Hebei, utara China.
Lelaki itu bertindak menyerang apabila wanita berkenaan cuba menolaknya. Rakan-rakan suspek kemudian menarik mangsa ke bahagian luar restoran lalu memukulnya secara bertubi-tubi sehingga terbaring di atas tanah.
Rakan mangsa juga dipukul ketika dia cuba memberikan bantuan.
Insiden itu mencetuskan kemarahan ramai berkenaan isu gangguan seksual dan keganasan terhadap wanita di China di mana perbualan mengenai hak-hak wanita telah dibangkitkan sejak beberapa tahun kebelakangan ini.
Susulan kejadian tersebut, dua wanita berkenaan dimasukkan ke hospital kerana mengalami kecederaan.

Pihak berkuasa bagaimanapun berkata, kedua-dua mangsa berada dalam keadaan stabil dengan kecederaan yang tidak membawa maut.
“Kes itu sedang disiasat dengan lebih lanjut,” demikian menurut polis bandar Tangshan. Mereka telah menahan sembilan suspek yang disyaki terlibat dalam kes tersebut.
Dalam pada itu, netizen menyelar tingkah laku suspek dan meminta hukuman berat dikenakan. – Agensi


Verstappen dominasi perlumbaan di Litar Baku
Oleh MUHAMMAD HELMEE RAMLI

12 Jun 2022, 9:03 pm
BAKU – Pelumba pasukan Red Bull, Max Verstappen mengukuhkan cengkaman selaku pendahulu kejuaraan dunia Formula Satu (F1) musim ini selepas memenangi perlumbaan Grand Prix (GP) Azerbaijan di Litar Baku City sebentar tadi.
Dia yang merupakan juara dunia memulakan perlumbaan tersebut di petak ketiga, namun strategi yang diterapkan oleh pasukan membolehkan dia terus berada di kelompok hadapan sepanjang saingan.
Dalam pada itu, masalah enjin yang dihadapi pencabar terdekat dari Ferrari, Charles Leclerc pada pusingan ke-20 membolehkan Verstappen memimpin baki perlumbaan sebelum menamatkan saingan sebagai pemenang.
“Sudah tentu saya sangat gembira dengan kemenangan hari ini kerana jentera berada berada dalam keadaan cukup baik. Selain itu, tayar juga sangat mencengkam dan ia amat diperlukan di Baku.
“Selain itu, kerjasama sebagai satu pasukan juga sangat baik dan ia membantu saya untuk perlumbaan hari ini. Bagi perlumbaan seterusnya, saya tidak mahu terlalu yakin kerana saingan sentiasa berbeza,” kata Verstappen selepas tamat perlumbaan.
Perlumbaan itu juga menjadi kemenangan besar buat Red Bull apabila seorang lagi pelumbanya, Sergio Perez turut menjejakkan kaki ke podium di tempat kedua manakala tempat ketiga milik pelumba Mercedes AMG Petronas, George Russell.

Menjelang perlumbaan seterusnya pada GP Kanada yang akan berlangsung di Litar Gilles Villeneuve minggu depan, Verstappen pastinya turun dengan motivasi lebih tinggi bagi memburu kemenangan keenam musim ini.- KOSMO! ONLINE


Cuaca baik di hampir semua tempat malam ini
Oleh NUR HUDA MUSA

12 Jun 2022, 6:54 pm
PETALING JAYA – Jabatan Meteorologi Malaysia (MetMalaysia) pada petang ini melaporkan keadaan cuaca bertambah baik berbanding petang semalam.
MetMalaysia dalam laporan cuacanya berkata, bagaimanapun pada petang ini hujan di satu dua tempat masih dicerap berlaku terutamanya di sekitar bahagian pedalaman negeri Kedah, Perak, Selangor, sedikit di kawasan Negeri Sembilan, Melaka, Pahang dan juga Johor.
Katanya, keadaan hujan lebat ini akan beransur reda menjelang lewat petang nanti.
“Bagi negeri Sabah dan juga Sarawak pula, keadaan hujan lebat berserta ribut petir kini dicerap dan berlaku di sekitar bahagian Kudat, Pantai Darat Pedalaman dan sekitar bahagian Sandakan.
“Untuk negeri Sarawak pula, hujan di satu dua tempat kini lebih tertumpu di sekitar bahagian utara negeri Sarawak, serta sekitar bahagian barat di Sarawak,” katanya di sini tadi.
Jelasnya, keadaan cuaca lembab itu dijangkakan akan beransur reda menjelang awal malam nanti.

Dalam pada itu, diingatkan sewaktu hujan dan ribut petir melanda di kawasan anda, orang ramai diminta untuk berhati-hati dan juga tidak berada di sekitar kawasan yang terbuka.
“Menjelang malam nanti, keadaan hujan masih lagi dijangka berlaku terutamanya di sekitar kawasan perairan pantai timur semenanjung di mana keadaan hujan ini masih lagi boleh berterusan sehingga ke lewat malam nanti.
“Menjelang pada pagi esok pula, MetMalaysia masih lagi menjangkakan potensi keadaan hujan lebat berserta ribut petir untuk berlaku di sekitar kawasan perairan selat Melaka di mana keadaan hujan lebat berserta ribut petir ini masih lagi berpotensi untuk bergerak masuk ke kawasan daratan pada pagi esok,” ujarnya.
Katanya, orang awam yang ingin melakukan aktiviti di kawasan perairan seperti nelayan dan juga pemancing diminta untuk berhati-hati kerana ketika ribut melanda kawasan perairan, keadaan angin kencang dan juga laut bergelora boleh berlaku dan ianya adalah berbahaya terutamanya melibatkan bot-bot kecil. – KOSMO! ONLINE


Hajat pasangan warga emas tunai umrah tidak kesampaian
Oleh HARIS FADILAH AHMAD

12 Jun 2022, 6:11 pm
JERANTUT – Hajat suami isteri warga emas, Abd. Talib Akob, 73, dan isterinya, Fauziah Marzuki, 62, untuk menunaikan umrah Oktober ini tidak kesampaian apabila pasangan itu meninggal dunia akibat kemalangan jalan raya di Kilometer 192.6 Lebuh Raya Pantai Timur (LPT) 1 di Kuantan semalam.
Dalam kejadian kira-kira pukul 5.15 petang semalam pasangan warga emas berkenaan maut selepas kenderaan pacuan empat roda dinaiki mereka terbabas ke dalam gaung sedalam tiga meter di Kilometer 192.6 LPT 1 di Kuantan.
Anak kedua pasangan itu, Muhamad Tarfizam, 40, berkata, ibu bapanya dijadualkan menunaikan umrah pada 5 hingga 10 Oktober ini dan sudah pun membuat persediaan untuk ke tanah suci.
“Sebelum kejadian, ibu bapa saya pergi ke Kuantan untuk mengikuti kursus umrah di sebuah masjid dekat Bandar Indera Mahkota dan selesai sahaja berkursus mereka terus ke Pusat Transformasi Bandar (UTC) di bandar ini untuk membuat pasport antarabangsa.
“Setelah selesai kedua-dua urusan berkenaan, mereka pulang menaiki kereta pacuan empat roda Mitsubishi Triton yang dipandu oleh adik saya, Muhamad Taufik untuk turut sama pulang ke Jerantut,” katanya di rumah mereka di Taman Muhibbah di sini hari ini.
Kedua mangsa dikebumikan di Tanah Perkuburan Islam Kampung Mat Kilau petang ini.-KOSMO! ONLINE


Tidak perlu jalani ujian saringan Covid-19 sebelum masuk ke AS
Oleh KOSMO!

12 Jun 2022, 5:00 pm
WASHINGTON – Amerika Syarikat (AS) menamatkan peraturan yang memerlukan pengembara asing untuk melakukan ujian saringan Covid-19 sehari sebelum menaiki penerbangan ke negara itu, lapor akhbar Saudi Gazette semalam.
Pengumuman itu sekali gus melonggarkan salah satu mandat terakhir kerajaan yang masih dikuat kuasakan bagi membendung penularan Covid-19.
Seorang pegawai kanan pentadbiran Presiden Joe Biden berkata, mandat ujian saringan itu akan tamat pada hari Ahad pukul 12.01 tengah malam (waktu tempatan) sambil menambah bahawa Pusat Kawalan dan Pencegahan Penyakit (CDC) menentukan bahawa ia tidak lagi diperlukan.
Menurut pegawai berkenaan, agensi itu akan menilai semula keperluan ujian saringan pada setiap 90 hari yang berkemungkinan akan kembali dikuat kuasa jika varian baharu yang membimbangkan muncul.
Pentadbiran Biden telah melaksanakan keperluan ujian saringan itu pada tahun lepas ketika beralih daripada sekatan perjalanan bagi pengembara dari beberapa negara kepada kaedah mengklasifikasi individu mengikut risiko mereka.
Arahan itu digabungkan dengan keperluan pengembara asing dewasa bukan imigran yang melancong ke AS yang perlu diberi vaksin penuh dengan pengecualian terhad.

Mandat awal itu membenarkan mereka yang menerima vaksin lengkap untuk menunjukkan bukti ujian negatif dalam tempoh tiga hari perjalanan, manakala individu yang tidak divaksin perlu mengemukakan ujian calitan yang diambil sehari sebelum perjalanan. – Agensi


Remaja 17 tahun campak bayi baru dilahirkan dari tingkat lima apartmen
Oleh KOSMO!

12 Jun 2022, 7:00 pm
BANDAR RAYA NEW YORK – Seorang remaja berusia 17 tahun dari Bandar Raya New York didakwa atas tuduhan membunuh selepas didapati mencampak bayi lelakinya yang baru dilahirkan dari tingkat lima sebuah apartmen, lapor laman berita Wion News semalam.
Remaja dengan identiti yang tidak didedahkan itu dilaporkan pergi ke Hospital Lincoln pada 24 Oktober tahun lalu dan mengaku telah melahirkan anak di apartmennya di East 158th Street.
Kakitangan hospital kemudian menghubungi talian kecemasan. Polis turut bergegas ke lokasi di mana gadis itu mendakwa bahawa dia telah melahirkan anaknya.
Pihak berkuasa yang menggeledah kawasan itu kemudian menemui bayi berkenaan dalam keadaan tidak sedarkan diri di dalam sebuah petak hiasan bunga, kata polis.
Siasatan lanjut mendapati gadis itu telah mencampak bayi lelakinya keluar dari tingkap di tingkat lima apartmen itu dan kemudian terjatuh ke dalam petak hiasan bunga tersebut pada bahagian luar bangunan itu.
Pada April lalu, polis mengesahkan bahawa kematian bayi tersebut adalah disebabkan oleh pembunuhan dan bukannya meninggal dunia ketika dilahirkan.

Setelah siasatan selesai, gadis itu telah ditahan pada Khamis lalu dan didakwa atas tuduhan membunuh. – Agensi


1,124 majikan dikompaun tidak daftar dan carum pekerja
Oleh MOHAMAD HAFIZI BIN MOHD SAID

12 Jun 2022, 7:00 pm
TAPAH – Sebanyak 1,124 kompaun dan lapan arahan pematuhan dikeluarkan Pertubuhan Keselamatan Sosial (Perkeso) ke atas majikan menerusi Ops Kesan Peringkat Kebangsaan Tahun 2022.
Ketua Eksekutif Perkeso, Datuk Seri Dr. Mohammed Azman Aziz Mohammed berkata, pemeriksaan berkenaan melibatkan 5,579 majikan sejak Ops Kesan dilancarkan pada 8 Jun lalu.
Menurut Mohammed Azman, sebanyak 833 kompaun dikeluarkan di bawah Akta Keselamatan Sosial Pekerja 1969 (Akta 4) dan bakinya 291 kompaun dan lapan arahan pematuhan pula dikeluarkan di bawah Akta Sistem Insurans Pekerjaan 2017 (Akta 800).
“Jumlah keseluruhan menunjukkan hampir 20 peratus majikan yang dilawati masih belum mendaftar dan mencarum pekerja mereka di bawah Akta 4 dan Akta 800.
“Perkeso akan meningkatkan usaha dan mengembleng seluruh tenaga di seluruh negara untuk melawat majikan-majikan dan memastikan bahawa mereka mendaftar dan mecarum (pekerja),” katanya selepas hadir pada Karnival Kerjaya Jamin Kerja Keluarga Malaysia 2022 Negeri Perak di sini, hari ini.-KOSMO! ONLINE


Agong, Permaisuri ucap tahniah kepada pegawai wanita tamatkan latihan di USNA
Oleh NUR HUDA MUSA

12 Jun 2022, 5:03 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah menzahirkan ucapan tahniah kepada Pegawai Kadet Kanan (PKK) Janusha Bala Krishnan Muthiah dari Tentera Laut Diraja Malaysia (TLDM).
Ia susulan pencapaian Janusha yang menjadi pegawai wanita pertama negara yang berjaya menamatkan Pengajian dan Latihan Ketenteraan di United States Naval Academy (USNA).
Istana Negara dalam satu kenyataan di Facebooknya berkata, Seri Paduka Baginda berdua turut menzahirkan rasa sukacita dan bangga di atas kejayaan beliau yang sekali gus mengharumkan nama Malaysia di persada dunia.
“Anak kelahiran Kuala Lipis, Pahang ini mencipta sejarah sebelum ini apabila dia menjadi wanita Malaysia pertama diterima masuk ke akademi tentera berprestij Amerika Syarikat dalam sejarah kemasukan pelajar negara ini ke sana sejak tahun 1971.
“PKK Janusha telah mula menjalani pengajian dan latihan ketenteraan di USNA pada tahun 2018 selama empat tahun bersama 1,085 pelatih dari Amerika Syarikat dan 14 pelatih dari luar Amerika Syarikat,” katanya di sini hari ini.
Selain itu katanya, kejayaan PKK Janusha menamatkan pengajian dan latihan ketenteraan di salah sebuah pusat latihan tentera terbaik di dunia ini membuktikan kewibawaan dan kemampuan wanita muda Malaysia untuk bersama bersaing di dalam bidang yang lebih dipelopori oleh kaum lelaki.

“Lebih bermakna, Majlis Tamat Pengajian yang penuh gemilang telah disempurnakan sendiri oleh Presiden Amerika Syarikat, Joe Biden dan turut dihadiri oleh barisan kepimpinan tertinggi Tentera Laut Amerika bersama Duta serta Penasihat-penasihat Pertahanan dari pelbagai negara.
“Seri Paduka Baginda berdua menzahirkan harapan agar pencapaian cemerlang ini menjadi suntikan semangat kepada beliau dan juga warga TLDM untuk terus bekerja keras dan mencapai kejayaan di masa hadapan di dalam bidang ketenteraan,” katanya.
Seri Paduka Baginda berdua menzahirkan ucapan selamat maju jaya kepada PKK Janusha dan mendoakan semoga beliau dilimpahi kejayaan cemerlang berterusan. – KOSMO! ONLINE


Waris nelayan terima faedah Perkeso
Oleh NUR HUDA MUSA

12 Jun 2022, 5:44 pm
PETALING JAYA – Kesedaran dua nelayan mencarum dengan Pertubuhan Keselamatan Sosial (Perkeso) membantu membela nasib dan meringankan keperitan hidup waris masing-masing selepas mereka meninggal dunia akibat lemas minggu lalu.
Perkeso dalam satu kenyataan berkata, Abu Bakar Mohamad dan Khalid Mohamed lemas di laut ketika keluar menangkap ikan di perairan Ayer Baloi, Johor pda 2 Jun lalu. Mayat Khalid dan Abu Bakar masing-masing ditemui pada 3 serta 4 Jun lalu.
“Perkeso telah menziarahi dan menyantuni waris dua mangsa itu untuk menyampaikan faedah Skim Keselamatan Sosial Pekerjaan Sendiri (SKSPS) di bawah Akta Keselamatan Sosial Pekerjaan Sendiri 2017.
“Balu Abu Bakar, Hirunisa Sandari menerima bantuan Faedah Pengurusan Mayat (FPM) berjumlah RM2,000 dan Faedah Orang Tanggungan (FOT) sebanyak RM567 sebulan yang dibayar sepanjang hayatnya,” kata kenyataan itu.
Sumbangan itu diserahkan oleh Ahli Dewan Undangan Negeri Pulai Sebatang merangkap Ketua Wanita UMNO Bahagian Pontian, Hasrunizah Hassan dan Pengarah LKIM Johor, Intan Suhaila Othman.
Menurut Perkeso, waris Khalid pula dibantu menerusi FPM sebanyak RM2,000 kerana kesemua anaknya berusia lebih 21 tahun.

Tambahnya, arwah Abu Bakar dan Khalid mencarum RM157.20 setahun di bawah Pelan 1 SKSPS sejak 15 Jun dan 15 Oktober tahun lalu.
“Caruman itu dibayar menerusi potongan Elaun Sara Hidup Nelayan hasil kolaborasi Perkeso dengan Lembaga Kemajuan Ikan Malaysia (LKIM).
“Lima anak Abu Bakar juga berusia 21 tahun ke atas dan sebab itu isterinya sahaja yang layak menerima bantuan,” katanya.
Waris Khalid (dua dari kanan) tidak menduga akan menerima sumbangan Perkeso selepas kematian nelayan tersebut yang telah mencarum menerusi SKSPS ketika ditemui di Pontian baru-baru ini.
Untuk rekod, sebanyak 387,884 individu yang bekerja sendiri telah mencarum dengan SKSPS sehingga 9 Jun lalu.
“Daripada jumlah itu, 34,266 pencarum adalah dari Johor. Sebanyak 33,023 nelayan aktif mencarum merangkumi 3,196 dari negeri berkenaan,” katanya.
Kenyataan itu menambah, bermula 1 Januari hingga 31 Disember ini, kerajaan melaksanakan inisiatif SPS Padanan Caruman untuk memberi perlindungan kepada lapan kategori Orang Bekerja Sendiri (OBS).
Jelasnya, caruman itu dibiayai oleh kerajaan sebanyak 80 peratus (RM186.20) manakala bakinya dibayar oleh OBS.
“Kemalangan yang tidak diduga seperti yang menimpa dua nelayan ini menekankan perlunya rakyat khususnya mereka yang bekerja sendiri dilindungi dengan skim keselamatan sosial.
“Perkeso menyeru semua pihak segera mencarum demi perlindungan buat diri sendiri dan ahli keluarga sekiranya ditimpa sebarang musibah sewaktu bekerja sendiri,” ujarnya.-KOSMO! ONLINE


Tiada aduan bekalan telur ayam kurang di Pulau Pinang
Oleh ISWAN SHAFIQ ISA

12 Jun 2022, 5:35 pm
SEBERANG PERAI – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang tidak pernah menerima aduan daripada peniaga atau pengguna berhubung krisis kekurangan telur ayam di pasaran sejak Januari lalu hingga ke hari ini.
Timbalan Pengarahnya, A. Mogan berkata, ketika ini, pemantauan secara harian atau berkala masih dijalankan oleh pegawai penguatkuasa serta pegawai pemantau harga yang berkenaan.
A. Mogan
Katanya, ini bagi mendapatkan maklumat lanjut daripada pembekal, pemborong, peruncit pasar raya serta peniaga pasar awam mengenai krisis telur dan isu berkaitan harga.
“Penternak dan pemborong kebanyakan memaklumkan bahawa stok dan bekalan telur adalah stabil di sekitar Pulau Pinang ketika ini.
“Jadi, tidak dapat dinafikan berikutan cuti sekolah, kemungkinan permintaan itu (telur) menjadi agak tinggi,” katanya dalam satu kenyataan di sini hari ini.
Menurut beliau, sepanjang tempoh penguatkuasaan penetapan harga maksimun borong dan runcit untuk telur yang bermula 6 Jun lalu, harga borong dan runcit yang ditetapkan untuk telur Gred A ialah RM0.41 dan RM0.43.

Katanya, harga borong dan runcit untuk telur ayam Gred B pula ialah RM0.39 dan RM0.41 manakala Gred C, harga borong dan harga runcit yang ditetapkan ialah masing-masing sebanyak RM0.37 dan RM0.39.-KOSMO! ONLINE


Gejala cacar monyet sukar dikesan kerana menyerupai penyakit kelamin
Oleh KOSMO!

12 Jun 2022, 6:00 pm
WASHINGTON – Pusat Kawalan dan Pencegahan Penyakit Amerika Syarikat (CDC) memaklumkan bahawa gejala cacar monyet sukar untuk dikesan kerana ia sering disalah anggap sebagai simptom penyakit kelamin, lapor agensi berita United Press International.
Pengarah CDC, Rochelle Walensky berkata, kes cacar monyet baru-baru ini tidak menunjukkan gejala yang kebiasaannya dialami pesakit virus itu.
Cacar monyet biasanya menunjukkan gejala seperti selesema, demam, sakit badan dan kelenjar bengkak sebelum pesakit mengalami ruam yang selalunya dikesan di kawasan kemaluan.
Bagaimanapun dalam wabak yang menular baru-baru ini, ia tidak menunjukkan gejala seperti selesema, kata Welensky kepada pemberita menerusi taklimat.
“Kami melihat kesan cacar monyet yang ringan dan kadang-kadang terhad di bahagian badan berbanding di negara-negara endemik seperti di Afrika Barat dan Tengah.
“Ini telah menimbulkan kebimbangan bahawa sesetengah kes mungkin tidak disedari atau tidak didiagnosis,” katanya.

Tambah Walensky, gejala terbaharu mungkin seakan sama dengan pesakit sifilis, herpes, gonorea atau klamidia.
Justeru, beliau memberi amaran bahawa mereka yang baru sahaja disahkan menghidap penyakit kelamin mungkin sebenarnya menghidap cacar monyet.
CDC melaporkan bahawa Amerika Syarikat telah mengesahkan 45 kes cacar monyet, meningkat dua kali ganda berbanding minggu lepas. Selain itu, terdapat lebih 1,300 kes itu direkodkan di seluruh dunia. – Agensi


Tiga sekawan edar 134.6 gram methamphetamine dihukum gantung
Oleh MUHAMMAD AYMAN GHAFFA

12 Jun 2022, 4:57 pm
KOTA BHARU – Mahkamah Tinggi di sini hari ini menjatuhkan hukuman gantung sampai mati terhadap tiga sekawan selepas mereka didapati bersalah atas pertuduhan mengedar dadah jenis methamphetamine seberat 134.6 gram di Kampung Bendang Keladi dekat Tanah Merah, empat tahun lalu.
Hakim Datuk Wan Ahmad Farid Wan Salleh menetapkan hukuman itu kepada Mohd. Nazri Mohamed, 38, Mat Zainudin Mansor, 38, dan Ismail Jusoh, 47, selepas mereka gagal menimbulkan keraguan terhadap kes pihak pendakwaan di akhir kes pembelaan.
Wan Ahmad Farid dalam penghakimannya memaklumkan bahawa, ketiga-tiga tertuduh berada di wakaf sebelum melarikan diri semasa serbuan dijalankan.
“Mahkamah menganggap ketiga-tiga tertuduh mereka cerita sedangkan tahu mengenai dadah tersebut sebelum melarikan diri.
“Oleh itu, ketiga-tiga tertuduh didapati bersalah malah turut disabitkan dengan pertuduhan itu dan dijatuhi hukuman gantung sampai mati,” katanya.
Mengikut pertuduhan, ketiga-tiga tertuduh didakwa mengedar dadah jenis methamphetamine seberat 134.6 gram kira-kira pukul 2.30 petang di sebuah wakaf di tepi jalan kawasan sawah padi di Kampung Bendang Keladi, Tanah Merah pada 21 Mac 2018.

Mereka didakwa mengikut Seksyen 39B(1)(a) Aka Dadah Berbahaya 1952 yang boleh dihukum di bawah seksyen 39B(2) Akta yang sama yang memperuntukan hukuman mati mandatori.
Pendakwaan dikendalikan oleh Timbalan Pendakwa Raya, Khairul Anuar Wahab manakala ketiga-tiga tertuduh diwakili peguam masing-masing.
Mengikut satu pertuduhan pindaan, ketiga-tiga tertuduh dijatuhi hukuman penjara enam bulan atas pertuduhan memiliki 0.30 gram methamphetamine bagi Ismail, Mat Zainuddin (0.19 gram) dan Mohd. Nazri (0.20 gram) di masa, tarikh dan lokasi sama.
Selain itu, mereka turut dihukum penjara enam bulan atas pertuduhan memiliki racun jenis Caffiene seberat 9.2 gram pada bulan Mac 2018.
Mahkamah memerintahkan kesemua hukuman penjara berjalan serentak daripada tarikh mereka ditahan iaitu empat tahun lalu. – KOSMO! ONLINE


Lari tinggal cecair vape seludup di pangkalan haram
Oleh MUHAMMAD AYMAN GHAFFA

12 Jun 2022, 4:21 pm
RANTAU PANJANG – Dua penyeludup lari meninggalkan sebanyak 8,800 unit cecair vape selepas kegiatan mereka dikesan anggota Batalion 8, Pasukan Gerakan Am (PGA) semasa menjalankan operasi di Pangkalan Haram Pok Leh, Kampung Tualang dekat Tumpat semalam.
Anggota PGA menjalankan serbuan kira-kira pukul 3.30 petang selepas melihat dia orang lelaki sedang memunggah kotak dari tebing Sungai Golok ke dalam perahu galah.
Timbalan Komander Briged Tenggara PGA, Asisten Komisioner Hakemal Hawari berkata, menyedari kehadiran anggota PGA, kedua-dua lelaki itu terus menaiki perahu sebelum melarikan diri ke Thailand.
Menurutnya, siasatan di kawasan itu telah menjumpai sebanyak 8,800 unit cecair vape pelbagai perisa yang dianggarkan bernilai RM220,000.
“Kesemua rampasan diserahkan kepada Jabatan Kastam Diraja Malaysia dan kes disiasat mengikut Seksyen 135 (1)(e) Akta Kastam 1967,” katanya pada sidang akhbar di Markas Taktikal PGA di Lubok Stol di sini hari ini. – KOSMO! ONLINE


Bernas perluas SMART SBB di Kota Belud, Sabah
Oleh MOHD RIDZAUDDIN ROSLAN

12 Jun 2022, 4:54 pm
PETALING JAYA- Pelaksanaan konsep SMART Sawah Berskala Besar (SMART SBB) terus diperluaskan di Kota Belud, Sabah dalam usaha meningkatkan Tahap Sara Diri (SSL) beras negara kepada 75 peratus menjelang 2025 atau sebelum berakhirnya Rancangan Malaysia Ke-12 (RMK-12).
Padiberas Nasional Berhad (Bernas) dalam satu kenyataan berkata, perluasan itu memberi terjemahan pihaknya begitu komited dalam mengukuhkan hala tuju strategik SMART SBB selari aspirasi Kementerian Pertanian dan Industri Makanan (MAFI) mengukuhkan kelestarian industri.
“Antara matlamat utama SMART SBB BERNAS adalah untuk membina sistem pertanian dan jaringan pesawah yang lebih dinamik. Ini sekaligus dapat membantu pesawah dalam meningkatkan pendapatan mereka melalui peningkatan hasil padi berkualiti.
“Sebagai syarikat peneraju tunggal dalam membangunkan SMART SBB di negeri Sabah, Bernas kini melebarkan keluasan hektar di Kampung Jawi-Jawi, Kota Belud dengan penglibatan seramai 40 pesawah tempatan,” katanya di sini tadi.
Menurut Bernas, pesawah turut didedahkan kepada pelbagai latihan pertanian bagi memperkasakan pengetahuan serta kemahiran mereka.
“Ini termasuklah pengamalan teknologi terkini seperti dron dan jentera yang bersesuaian dalam pengurusan tanaman padi serta jadual kerja ladang yang merupakan kaedah amalan pertanian tepat,” jelasnya.

Sementara itu, Ketua Blok Skim Jawi-Jawi Kota Belud , Rajumin Jamrin menyifatkan program SMART SBB memberi pelbagai manfaat kepada mereka.
“Melalui program ini, ianya membantu kami untuk mengusahakan sawah secara berpasukan dan lebih sistematik selain turut menerima bimbingan Bernas dalam penetapan jadual kerja ladang.
“Keadaan itu sekaligus dapat membantu kami dalam meningkatkan hasil padi serta pendapatan kami,” katanya. -KOSMO! ONLINE


Agong, permaisuri zahir takziah buat keluarga Abang Ahmad Urai
Oleh NUR HUDA MUSA

12 Jun 2022, 4:36 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah menzahirkan ucapan takziah kepada seluruh keluarga Mantan Yang di-Pertua Dewan Negara, Tan Sri Abang Ahmad Urai Abang Mohideen yang kembali ke Rahmatullah hari ini.
Istana Negara dalam satu kenyataan berkata, Seri Paduka Baginda berdua turut menzahirkan rasa sedih dengan pemergian Allahyarham dan berharap seluruh keluarga Allahyarham sabar serta tabah menghadapi dugaan serta suasana sedih dan pilu ini.
“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin.
“Yang di-Pertuan Agong amat menghargai khidmat bakti, jasa serta pengorbanan Allahyarham kepada Sarawak dan negara,” katanya menerusi laman Facebook sebentar tadi.
Seri Paduka Baginda turut menyifatkan pemergian Allahyarham sebagai kehilangan besar kepada Sarawak dan negara.
Allahyarham yang dilahirkan di Kuching pada 26 Jun 1933 dan berusia 89 tahun pernah menyandang jawatan Yang di-Pertua Dewan Negara menggantikan Tan Sri Benedict Stephens dari 12 Julai 1988 hingga 9 Julai 1990.

Sebelum itu, Allahyarham pernah menjawat jawatan Timbalan Yang di-Pertua Dewan Negara bemula 29 Julai 1985 hingga 10 Julai 1988.
Allahyarham pernah dilantik sebagai Ahli Dewan Negara pada 13 November 1984 setelah dipilih oleh Dewan Undangan Negeri Sarawak.
Allahyarham juga pernah dilantik sebagai Menteri Muda di Kementerian Kebudayaan Belia dan Sukan pada 1976 di bawah kepimpinan Tun Abdul Rahman Yaakub.- KOSMO! ONLINE


Projek Hidroelektrik Nenggiri beri manfaat buat Kelantan
Oleh AIMUNI TUAN LAH

12 Jun 2022, 4:32 pm
GUA MUSANG – Projek Hidroelektrik Nenggiri di Sungai Nenggiri di sini yang menelan belanja sebanyak RM5 billion bakal memberi manfaat besar terhadap pembangunan negeri Kelantan.
Menteri Tenaga dan Sumber Asli, Datuk Seri Takiyuddin Hassan berkata, hidroelektrik itu bakal menyalurkan 300 megawatt akan meningkatkan kepasiti penjanaan Tenaga Boleh Baharu (TBB) di semenanjung Malaysia.
Katanya, projek itu dijangka beroperasi pada pertengahan 2027.
“Projek Hidroelektrik Nenggiri secara tidak langsung mengurangkan kebergantungan terhadap arang batu sebagai sumber penjanaan elektrik dengan sasaran 40 peratus kapasiti TBB dalam pembekalan elektrik negara menjelang 2035.
“Projek ini mampu menjana tenaga serta-merta bagi memastikan kestabilan dan daya harap bekalan elektrik kepada Grid Nasional sekiranya berlaku gangguan,” katanya ketika berucap pada Majlis Pecah Tanah Projek Hidroelektrik Nenggiri di Kampung Star di sini hari ini.
Mengulas lanjut, Takiyuddin berkata, projek yang dijangka siap pada 2026 itu akan membentuk Tasik Takungan Utama seluas 53.84 kilometer persegi dan Kolam Pengaturan Aliran seluas 0.97 kilometer persegi.

Katanya, empangan terbabit akan menjadi tebatan banjir kepada penduduk yang berada di hilir sungai.
“Manfaat lain yang akan diperoleh penduduk setempat antaranya pembekalan air bersih dan penambahbaikan pengaturan untuk pertanian.
“Selain itu, masyarakat orang Asli yang terlibat di Pos Tohoi, Pos Pulat dan Kampung Kuala Wias akan diberi penempatan baharu dengan infrastruktur selain keperluan asas lebih selesa,” katanya.
Sementara itu, Penghulu Pos Tohoi, Zainal Chali memberitahu, masyarakat Orang Asli berharap projek berkenaan siap mengikut jadual dan membina penempatan baharu kepada mereka secepat mungkin.
Katanya, mereka yakin Orang Asli Pos Tohoi Pos Pulat dan Kampung Wias akan menerima arus pembangunan lebih maju kerana turut disediakan peluang pekerjaan kepada penduduk kampung terutamanya anak muda. – KOSMO! ONLINE


Seludup cecair vape RM1.08 juta guna lori syarikat penghantaran
Oleh MUHAMMAD AYMAN GHAFFA

12 Jun 2022, 4:14 pm
RANTAU PANJANG – Cubaan dua lelaki untuk menyeludup sebanyak 21,600 unit cecair vape pelbagai perisa bernilai lebih RM1 juta menggunakan sebuah lori syarikat penghantaran untuk mengaburi mata pihak berkuasa gagal apabila mereka dicekup di kawasan Pos Simpangan, Tumpat dekat sini semalam.
Anggota Batalion 8 Pasukan Gerakan Am (PGA) melihat lori dan seorang pemandu berada di kawasan tersebut dalam keadaan mencurigakan kira-kira pukul 12 tengah hari.
Timbalan Komander Briged Tenggara PGA, Asisten Komisioner Hakemal Hawari berkata, semasa intipan dijalankan, seorang lagi lelaki dilihat datang mendekati lori tersebut sebelum mengambil beberapa kotak berwarna coklat.
Menurutnya, anggota PGA terus menjalankan serbuan dan menahan lelaki berusia 34 tahun yang merupakan pemandu lori tersebut selain seorang lagi lelaki berusia 20 tahun dipercayai berperanan sebagai penyeludup.
“Pemeriksaan pada bahagian belakang lori itu telah menemui sebanyak 21,600 unit perisa vape yang bernilai RM1.08 juta di dalam kotak yang dipercayai akan diseludup ke Thailand.
“Siasatan mendapati, pemandu lori itu menjalankan kegiatan membawa cecair vape tersebut tanpa pengetahuan majikannya kerana kesemua barangan tersebut tiada dalam rekod penghantaran,” katanya pada sidang akhbar di Markas Taktikal PGA di Lubok Stol di sini hari ini.

Menurut Hakemal, siasatan mendapati, suspek kedua dipercayai akan membawa kotak-kotak tersebut ke beberapa pangkalan haram sebagai transit sementara sebelum ia diseludup ke negara jiran.
Katanya, siasatan mendapati, pekerja syarikat penghantaran itu menyalahgunakan lori yang disediakan oleh syarikatnya untuk menjalankan kegiatan penyeludupan.
“Ini merupakan tangkapan kedua melibatkan penggunaan lori syarikat penghantaran digunakan untuk membawa barangan seludup.
“Sehubungan itu, PGA akan terus mempertingkatkan pemeriksaan terhadap lori syarikat penghantaran agar tidak berlaku penyeludupan yang menggunakan kenderaan itu untuk mengaburi mata pihak berkuasa,” katanya.
Tambah Hakemal, kedua-dua suspek dan barangan rampasan diserahkan kepada Bahagian Farmasi Kementerian Kesihatan dan kes disiasat mengikut Seksyen 6 Akta Racun 1952. – KOSMO! ONLINE


Pekerja lari, dicuri ekoran gaji di ladang sawit lebih tinggi
Oleh MOHAMAD HAFIZI BIN MOHD SAID

12 Jun 2022, 4:00 pm
TAPAH – Tawaran gaji yang tinggi ekoran kenaikan harga kelapa sawit menyebabkan pekerja warga asing lari atau dicuri untuk bekerja di sektor berkenaan.
Menteri Sumber Manusia, Datuk Seri M Saravanan berkata, tindakan tersebut menyebabkan sektor lain kekurangan tenaga kerja asing ketika ini.
“Itu memang betul (pekerja asing lari ke sektor perladangan sawit) dan saya setuju sebab kita lihat permintaan yang tinggi di sektor perladangan dengan kenaikan harga kelapa sawit.
“Pemilik ladang kelapa sawit juga sanggup bayar gaji yang lebih daripada sektor yang lain maka ada juga yang lari dan ada yang dicuri,” katanya selepas hadir merasmikan Karnival Kerjaya Jamin Kerja Keluarga Malaysia 2022 Negeri Perak di Kompleks Belia dan Sukan Tapah, di sini, hari ini.
Saravanan menyampaikan mock cek hilang upaya sementara Dan kerusi roda kepada Ishak bin Ibrahim, Di Kompleks Belia Dan sukan tapah Hari ini. -FOTO MUHAMAD NAZREEN SYAH MUSTHAFA
Menurut Saravanan bagi mengatasi masalah tersebut, Kementerian Sumber Manusia akan memperkenalkan sistem kad pengenalan pekerja asing bagi mengelak pekerja asing lari ke sektor perladangan dan bekerja di ladang kelapa sawit.
Tambahnya, langkah itu juga turut bertujuan mengelakkan majikan daripada mengambil kesempatan dan menyalahguna pendaftaran pekerja asing di sektor masing-masing.-KOSMO! ONLINE


Wanita hamil cedera diserang anjing jiran
Oleh NOR AZIAH MAT NOH

12 Jun 2022, 3:47 pm
KAJANG – Seorang wanita hamil mengalami kecederaan akibat diserang anjing jiran ketika cuba melindungi anak-anaknya dalam kejadian di Batu 9 Cheras, di sini petang semalam.
Ketua Polis Daerah Kajang Asisten Komisioner Mohd. Zaid Hassan berkata, kejadian itu berlaku kira-kira pukul 5.43 petang di tempat letak kereta sebuah kondominium berhampiran kawasan terbabit.
“Mangsa yang berusia 35 tahun itu cuba mempertahankan anak-anaknya daripada diserang seekor anjing berwarna putih sebelum haiwan terbabit menyerang mangsa.
“Akibat serangan itu wanita terbabit mengalami kecederaan dan telah menerima rawatan di Hospital Kajang,” katanya dalam kenyataan di sini hari ini.
Mengulas lanjut, siasatan awal mendapati anjing berkenaan milik serta peliharaan suspek wanita yang merupakan jiran di kawasan yang sama dipercayai tidak mempunyai lesen yang sah untuk memelihara haiwan tersebut.
“Kejadian dipercayai berpunca daripada pemilik anjing terbabit telah cuai melepaskan tali pengikat anjing menyebabkan haiwan itu bertindak luar kawalan.

“Kes disiasat di bawah Seksyen 289 Kanun Keseksaan,” ujarnya.
Katanya, orang ramai yang ingin memelihara anjing di mana-mana premis termasuk rumah persendirian perlu mendapatkan kebenaran daripada pihak berkuasa tempatan serta memastikan haiwan peliharaan dikawal rapi supaya insiden terbabit dapat dielakkan.
Tambahnya, orang awam atau mana-mana individu yang mempunyai maklumat diminta untuk menghubungi Ibu Pejabat Polis Daerah (IPD) Kajang di talian 03-89114222 atau menghubungi Pegawai Penyiasat, Sarjan Muhammad Fadeli Safii di talian 012-5373134. – KOSMO! ONLINE


Ganja: Polis perketat kawalan sempadan Malaysia-Thailand
Oleh DIYANATUL ATIQAH ZAKARYA

12 Jun 2022, 4:28 pm
MELAKA – Polis Diraja Malaysia (PDRM) mempertingkatkan kawalan pintu sempadan Malaysia-Thailand selepas negara jiran itu memutuskan membenarkan rakyatnya menanam pokok ganja bagi kegunaan sendiri, Khamis lalu.
Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, keputusan Thailand itu secara langsung turut menimbulkan keghairahan kepada tokan tempatan untuk mendapatkan bekalan dari negara berkenaan.
Ujarnya, susulan itu pasukan polis akan melipatgandakan kawalan di kesemua pintu sempadan Malaysia-Thailand termasuk memantau pergerakan yang mencurigakan membabitkan cubaan penyeludapan ganja.
“Ini (kebenaran menanam ganja di rumah) memang akan beri kesan, akan timbulkan keghairahan yang lebih di pihak kita (Malaysia).
“Mungkin penghidu-penghidu (penagih dan pengedar) ini akan memudahkan pergerakan ganja (untuk penyeludupan) sebab kerana ia sudah tiada had lagi di sana, susulan itu kita mengetatkan kawalan di semua pintu sempadan,” katanya.
Beliau berkata demikian ketika ditemui pemberita selepas menjadi panel pada Seminar Isu Sosial Masyarakat 2022 di Universiti Teknikal Malaysia Melaka (UTeM) yang dirasmikan Ketua Menteri Datuk Seri Sulaiman Md. Ali di sini, hari ini.

Dalam pada itu beliau memberitahu, PDRM juga telah mengemukakan cadangan beberapa pindaan membabitkan Akta Dadah Berbahaya 1952 dengan mengambil kira kemunculan dadah-dadah baharu pada ketika ini.
“Kita telah cadangkan kepada Kementerian Dalam Negeri (KDN) sebelum dikemukakan kepada Peguam Negara, contohnya sebelum ini bagi dadah jenis heroin, berat 15 gram memang dikenakan hukuman gantung, tapi bagi syabu dan pil ekstasi masih 50 gram.
“Itu yang kita cadang nak kurangkan lagi kepada 15 gram sebabnya sekarang ini banyak penagih terlibat dengan dadah jenis ini,” katanya.
Ujarnya, cadangan itu turut melibatkan tambahan senarai bahan kimia yang digunakan untuk menghasilkan pelbagai dadah jenis baharu termasuk syabu, ketamin, pil kuda dan yaba.
Jelasnya, setakat ini kira-kira hanya 60 jenis bahan kimia disenaraikan di bawah akta itu, berbanding 900 yang telah dikuatkuasakan dalam perundangan oleh negara lain. – KOSMO! ONLINE


Bekas suami buat onar, Britney Spears mohon perlindungan
Oleh HANISAH SELAMAT

12 Jun 2022, 4:32 pm
LOS ANGELES – Susulan pencerobohan bekas suami Britney Spears, Jason Alexander di majlis perkahwinan penyanyi itu dengan Sam Asghari, satu Arahan Perlindungan Kecemasan (EPO) dikeluarkan terhadap lelaki tersebut.
Peguam Spears, Mathew Rosengart mengesahkan permohonan kecemasan daripada mahkamah dapat melindungi anak guamnya dalam tempoh lima hingga tujuh hari sebelum tamat.
Pihaknya juga menegaskan akan memastikan lelaki berusia 40 tahun itu dijatuhi hukuman setimpal disebabkan insiden yang berlaku pada Jumaat lalu.
“Saya ingin berterima kasih kepada pihak polis yang bertindak pantas dan melakukan tugas mereka dengan baik.
“Malah saya sedia bekerjasama dengan pihak berkuasa dalam memastikan dia didakwa mengikut undang-undang,” katanya.
Pada masa sama, suami pertama penyanyi Toxic itu boleh berdepan pertuduhan menceroboh kediaman Spears yang juga tempat acara pernikahan berlangsung di Venture Country, South California selain jenayah kekerasan.

Begitupun, pegawai kanan Jabatan Syerif Ventura County, Eric Buschow memberitahu, pihaknya belum dapat mengesahkan sama ada Britney mahupun suaminya mahu mendakwa Alexander.
Pada hari kejadian, Spears dan Asghari melangsungkan perkahwinan secara tertutup dengan dihadiri lebih 100 ahli keluarga dan rakan terdekat termasuk pelakon Drew Barrymore.
Sebelum penahanannya, Alexander yang berkahwin dengan Britney hanya selama 55 jam di Las Vegas pada 2004 sebelum perkahwinan itu dibatalkan sempat membuat Instagram Live dari rumah penyanyi berkenaan.
Dalam insiden tersebut, dia dilihat bertengkar dengan kakitangan bertugas yang memintanya beredar secara baik, namun tidak diendahkan.
Katanya, sebelum pergelutan, Britney merupakan isterinya yang pertama dan satu-satunya wanita pernah dikahwini.
“Britney Spears menjemput saya ke sini. Saya bekas suaminya yang pertama. Saya datang hendak menceroboh (crash) perkahwinan sebab tak ada sesiapa di sini kecuali Sam. Mana keluarga yang lain?” katanya.
Polis yang dihubungi dan dikejarkan ke lokasi berjaya menahan Alexander sebelum situasi menjadi semakin buruk.
Sementara itu, pegawai polis Napa, Henry Wolfford memaklumkan, Alexander mempunyai dua waran tangkap aktif untuk jenayah kecurian besar melibatkan nilai lebih AS$400 (RM1,760), dan membeli atau menerima harta curi.
Kedua-dua kes jenayah tersebut didakwa berlaku pada 1 Ogos 2015 dengan waran penahanannya telah aktif sejak 2016.
Terdahulu, Britney pernah bergelar isteri hanya selama 55 jam dengan rakan sepermainan, Alexander di Las Vegas pada 2004, namun perkahwinan tersebut dibatalkan.
Beberapa bulan bebas dari ‘cengkaman’ bapanya, penyanyi itu bertunang pula dengan Asghari pada September tahun lalu selepas mengumumkan mereka bakal menimang cahaya mata pada April tahun ini.
Bagaimanapun, dia dilaporkan mengalami keguguran.
Ini adalah perkahwinan ketiga Britney kerana selain Alexander dan Asghari, dia juga pernah berkahwin dengan penari, Kevin Federline.
Mereka mempunyai dua anak lelaki yang sudah meningkat remaja iaitu Sean Preston, 17, dan Jayden James, 16. – KOSMO! ONLINE


Amerika Syarikat catat inflasi tertinggi sejak 40 tahun
Oleh KOSMO!

12 Jun 2022, 4:00 pm
WASHINGTON – Kenaikan harga barang di Amerika Syarikat (AS) yang berlaku lebih pantas berbanding jangkaan ekoran peningkatan kos tenaga dan makanan, mengakibatkan kadar inflasinya mencecah paras tertinggi sejak tahun 1981, lapor Badan Penyiaran Britain (BBC) kelmarin.
Kadar inflasi tahunan AS meningkat kepada 8.6 peratus Mei lalu selepas reda pada April lepas, kata Jabatan Buruh.
Kos sara hidup tinggi semakin menghimpit isi rumah di negara itu dan memberi tekanan kepada pemimpin-pemimpin untuk mengawal keadaan.
Peningkatan inflasi itu mendorong Bank Pusat AS menaikkan kadar faedah sejak Mac lepas.
Penganalisis-penganalisis berharap langkah itu dapat meredakan aktiviti ekonomi dan mengurangkan tekanan harga.
Bagaimanapun, konflik antara Rusia-Ukraine yang menyebabkan harga minyak dan komoditi seperti gandum melambung tinggi, menyukarkan pentadbiran AS untuk menangani krisis kenaikan harga.

Harga makanan melonjak lebih 10 peratus pada bulan lalu berbanding Mei 2021, manakala kos tenaga meningkat lebih 34 peratus.
Laporan yang dikeluarkan kelmarin menunjukkan peningkatan harga berlaku di seluruh sektor ekonomi sekali gus mendorong kenaikan hampir semua jenis barangan dan perkhidmatan, daripada tiket penerbangan hinggalah kepada pakaian serta perkhidmatan perubatan.
“Begitu banyak perkara berlaku yang menunjukkan inflasi makin memuncak. Harga barangan melepasi jangkaan dengan peningkatan tahunan sebanyak 8.6 peratus dan berlaku dalam masa paling pantas sejak lebih 40 tahun lalu.
“Lebih teruk, peningkatan berlaku hampir di semua sektor ekonomi,” kata ketua penganalisis kewangan di Bankrate.com, Greg McBride.
AS bergelut dengan masalah kenaikan harga sejak tahun lalu yang berpunca daripada usaha pemulihan ekonomi secara drastik dan perbelanjaan besar oleh kerajaan akibat kejutan disebabkan pandemik Covid-19.
Inisiatif itu mencetuskan kekurangan bekalan yang mendorong peniaga-peniaga menaikkan harga.
Masalah itu diburukkan lagi dengan perang di Ukraine dan perintah berkurung ketat Covid-19 di China.
Kenaikan kos itu menjejaskan kuasa beli rakyat dan mengehadkan perbelanjaan isi rumah, manakala pegawai-pegawai memberi amaran bahawa kadar pertumbuhan di kebanyakan negara berisiko mengalami kemerosotan mendadak.
“Perang di Ukraine, sekatan pergerakan di China, gangguan rangkaian bekalan dan risiko stagflasi menjejaskan pertumbuhan ekonomi. Bagi kebanyakan negara, kemelesetan akan sukar untuk dielakkan,” kata Presiden Bank Dunia, David Malpass minggu ini.
Berita kenaikan inflasi itu menyebabkan pasaran saham AS merudum dengan ketiga-tiga indeks utamanya susut lebih 2 peratus. – Agensi


Lebuh Raya Timur-Barat tidak terjaga
Oleh ALIF AZRAI GHAZALI

12 Jun 2022, 3:39 pm
PETALING JAYA – Lebuh Raya Timur-Barat yang dibina sejak tahun 1967 itu kerap terganggu akibat perbuatan pengganas komunis pada waktu itu.
Sebanyak RM296 juta digunakan untuk menyiapkan projek gergasi ini untuk memudahkan perhubungan darat antara pantai timur dengan pantai barat.
Sudah 55 tahun sejak pembinaan lebuh raya tersebut namun keadaan jalan di Lebuh Raya Timur-Barat sudah tidak terjaga.
Melalui perkongsian Mat Yoe di Facebook, dia berkongsi tentang pengalamanya semasa melalui jalan di lebuh raya itu.
“Tidak tahu mahu mengadu pada siapa, sudah 10 tahun ulang-alik begini jalannya.
“Lubang macam tampal dengan kaki, garisan putih tiada memang pemandangan biasa di sini. Lampu jalan juga memang tiada,” tulisnya.

Tambahnya, gambar jalan yang elok yang dipaparkan di media sosial cuma 30 peratus dari keseluruhan jalan ini. 70 peratus lagi jalan penuh dengan lubang dan tiada garisan putih di kiri, tengah serta kanan jalan.
Orang ramai yang mempunyai pengalaman menggunakan Lebuh Raya Timur-Barat ini juga sempat meninggalkan komen.
“Saya sudah 12 tahun lalu jalan ini, Perlis ke Kuala Terengganu, rasanya yang berubah sikit cuma tandas dekat banjaran sahaja, daripada tiada lampu, sudah ada lampu tetapi jalan raya itu tidak berubah,” tulis Ummil Mu’minah Hj Yusof.
“Minggu lepas lalu malam memang bahaya, garisan putih tiada dan lampu reflektif juga tiada. Tar jalan sudah banyak lubang,” ujar Azlan Abd Ghani .
“Sepanjang 5 tahun kahwin dengan orang utara, baru 4,5 kali suami saya bawa balik kereta Audi dia balik Kelantan sebab keadaan jalan yang teruk. Dengan lubang yang banyak, garisan putih tiada. Memang bahaya sangat lagi-lagi waktu malam,” komen Nuri Nur. – KOSMO ONLINE!


Puteri Sarah dedah punca tak saman orang ketiga
Oleh MOHD. HAIKAL ISA

12 Jun 2022, 2:35 pm
PETALING JAYA – Pelakon Puteri Sarah Liyana mendedahkan dia enggan mengambil tindakan undang-undang terhadap orang ketiga yang dikatakan menjadi punca keretakan rumah tangga antaranya dengan suami, Syamsul Yusof.
Dia berbuat demikian disebabkan kasihankan bapa wanita itu yang juga seorang pelakon.
Pemilik nama lengkap, Puteri Sarah Liyana Megat Kamaruddin memaklumkan, dia tidak mahu memperbesarkan kemelut yang timbul antara dirinya dengan wanita terbabit.
“Bangun pagi dapat Direct Message (DM) daripada netizen. Agak kelakar sebenarnya. Pertama, bertahun tak bertindak nak saman sebab kasihankan bapa anda (orang ketiga). Juga, saya tak nak besarkan hal ini.
“Kedua, yang inginkan perhatian orang itu adalah anda, bukan saya. Ketiga, tak baik maki hamun dah macam Amber Heard pula saya tengok dia ini,” katanya menerusi satu tangkap layar DM netizen yang dikongsi menerusi InstaStory.
Melalui perkongsian tersebut, tertera mesej yang dihantar wanita tersebut kepada seorang netizen yang tidak dapat disahkan identitinya mencabar Puteri Sarah agar mempercepatkan proses tindakan undang-undang terhadap dirinya.

“Ada sahaja netizen yang tak suka dia (Puteri Sarah) yang menyampai pada aku. Kau tak payah nak menyemak dan tak payah perasan sangat.
“Kau pergi beritahu dia (Puteri Sarah) aku tak takut dengan dia. Suruh peguam dia cepat sikit buat kerja okey. Kami dah meluat nak layan drama saman dia. Dah bertahun-tahun dah dia sembang tapi tak buat juga. Kemaruk sangat nak perhatian,” coretnya.
Semalam, Puteri Sarah mendedahkan kepada sebuah portal hiburan bahawa dia masih memegang status sebagai isteri yang sah kepada Syamsul.
Sebelum ini, pelakon drama Melastik Ke Hatimu itu pernah mendedahkan tidak lagi tinggal sebumbung dengan Syamsul dan mendakwa suaminya itu tahu punca hubungan mereka kini dingin.
Untuk rekod, Puteri Sarah, 37, berkahwin dengan Syamsul pada 8 Mac 2014 dan dikurniakan dua cahaya mata iaitu Syaikhul Islam serta Sumayyah. – KOSMO! ONLINE


Gagal seludup keluar ubatan terkawal
Oleh ISKANDAR SHAH MOHAMED

12 Jun 2022, 2:48 pm
KLANG – Cubaan lima lelaki warga Indonesia menyeludup keluar sembilan kotak ubat-ubatan terkawal menggunakan bot sistem barter gagal apabila dicekup Maritim Malaysia (APMM) di perairan Tanjung Harapan di sini, semalam.
Dalam kejadian kira-kira pukul 6.30 pagi pihak berkuasa menahan kesemua suspek termasuk tekong berusia 23 hingga 62 tahun.
Semasa kejadian bot itu dalam perjananan keluar ke Indonesia dari Pelabuhan Klang.
Pengarah Maritim Selangor, Kepten Maritim V. Siva Kumar berkata, penahanan itu dilakukan hasil maklumat dan risikan mengenai bot mencurigakan di perairan berkenaan.
Katanya, pemeriksaan awal mendapati lima warga asing itu mempunyai dokumen pengenalan diri yang sah.
“Namun, mereka gagal mengemukakan permit berkaitan barangan yang sarat dalam bot berkenaan.

‘Hasil pemeriksaan lanjut kemudian menemukan sembilan kotak pelbagai jenis ubat kawalan yang dipercayai mahu dibawa ke Indonesia,” katanya dalam kenyataan hari ini.
Jelas Siva Kumar, kesemua tangkapan dan rampasan dibawa ke pejabat Maritim Selangor bagi tindakan lanjut.
“Siasatan lanjut masih sedang dijalankan secara menyeluruh termasuk mengenal pasti jenis ubatan itu dan kes diklasifikasikan mengikut Akta Kastam 1967 dan Akta Racun 1952,” ujarnya. – KOSMO! ONLINE


Polis Czech rampas 840kg kokain dalam kotak pisang
Oleh KOSMO!

12 Jun 2022, 3:00 pm
PRAGUE, Republik Czech – Polis Republik Czech menyatakan kelmarin bahawa pihaknya merampas dadah jenis kokain seberat 840 kilogram yang disembunyikan di dalam kotak-kotak berisi pisang di beberapa buah pasar raya.
Polis menerima aduan daripada kakitangan pasar raya di dua buah bandar, Jicin dan Rychnovnad Kneznou, yang menemui ketulan kokain dalam beberapa kotak tersebut.
Menurut polis, anggota-anggotanya telah menggeledah tempat-tempat lain yang pernah digunakan untuk menyimpan kargo berisi pisang itu.
Stesen televisyen awam Republik Czech melaporkan bahawa kotak-kotak berisi pisang itu berasal dari Colombia.
“Anggota-anggota kami setakat ini telah merampas sejumlah 840 kilogram kokain di tempat-tempat yang mereka geledah.
“Dadah itu dijual di jalanan pada harga AS$128 (RM563) untuk satu gram.

“Berdasarkan harga di pasaran gelap, barang narkotik itu bernilai AS$85 juta (RM374.1 juta),” kata polis tempatan dalam satu kenyataan menerusi laman Twitter.
Menurut pihak berkuasa, skuad antidadah kebangsaan telah melancarkan siasatan berhubung penemuan tersebut dan akan meminta bantuan antarabangsa. – AFP


Tiou inap desa: Suspek diberkas hingga Rabu
Oleh MOHD AZLI ADLAN

12 Jun 2022, 2:13 pm
KUALA TERENGGANU – Perintah reman pasangan suami isteri yang disyaki dalang kes penipuan inap desa tidak wujud terus disambung sehingga Rabu ini.
Ketua Jabatan Siasatan Jenayah Komersial Terengganu, Superintendan M. Zambri Mahmud berkata, sebelum ini, kedua-dua suspek telah direman selama empat hari bermula Khamis lalu.
“Perintah sambungan reman itu bagi membolehkan polis menyiasat lebih lanjut berhubung kes penipuan inap desa tidak wujud berkenaan.
“Kes disiasat mengikut Seksyen 420 Kanun Keseksaan kerana menipu,” katanya ketika dihubungi Kosmo! di sini hari ini.
Kosmo! kelmarin melaporkan pasangan suami isteri terbabit berjaya ditahan di sebuah rumah di Dungun bagi membantu siasatan kes penipuan inap desa tidak wujud berkenaan.
Penahanan itu berikutan aduan diterima daripada seorang pelancong yang berkunjung ke Terengganu pada 3 Jun lalu.

Mangsa mendakwa kerugian RM221.50 ditipu setelah inap desa di Jalan Pasir Panjang di sini ditempahnya secara dalam talian yang sebenarnya tidak wujud. – KOSMO! ONLINE


Malaysia, Arab Saudi perkukuh hubungan dua hala, ekonomi
Oleh LUQMAN RIDHWAN MOHAMED NOR

12 Jun 2022, 3:15 pm
PUTRAJAYA – Malaysia akan terus mengukuhkan lagi hubungan dua hala dan ekonomi melibatkan perdagangan serta pelaburan dengan Arab Saudi.
Perdana Menteri, Datuk Seri Ismail Sabri Yaakob menegaskan perkara tersebut menerusi satu hantaran di Facebook rasminya hari ini.
Menurut beliau, perkara itu merupakan antara isu yang dibincang dengan Menteri Luar Negeri Arab Saudi, Putera Faisal Farhan yang mengunjunginya di pejabat di sini tempoh hari.
“Kedua-dua pihak bersetuju meningkatkan lagi tahap kerjasama dua hala dengan menubuhkan Majlis Koordinasi Arab Saudi-Malaysia (SMCC),” katanya.
Pada masa sama, Ismail Sabri berkata, mereka turut berbincang mengenai usaha untuk mengaktifkan semula inisiatif penubuhan Majlis Perniagaan Arab Saudi-Malaysia dalam masa terdekat.
“Kami juga membincangkan isu-isu lain seperti kuota haji, pendidikan, pelancongan dan lain-lain,” katanya.  – KOSMO! ONLINE


Pemandu Porsche Macan maut nahas babit Proton Waja, Proton Saga
Oleh ABDUL RASHID ABDUL RAHMAN

12 Jun 2022, 2:17 pm
BENTONG – Seorang lelaki yang memandu kereta jenis Porsche Macan maut selepas kenderaan itu terbabas dan melanggar dua buah kereta sebelum terbabas di Kilometer 55.6, Lebuh Raya Kuala Lumpur-Karak di sini semalam.
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, kejadian pada pukul 2.30 petang itu berlaku ketika mangsa, Lee Cheng Yik, 22, dalam perjalanan dari arah Kuala Lumpur menghala ke Bentong.
“Apabila tiba di tempat kejadian dipercayai pemandu Porsche Macan yang cuba memotong kereta Proton Waja melanggar bahagian lampu belakang sebelah kanan kereta itu menyebabkan kedua-dua kenderaan tersebut berpusing.
Keadaan kenderaan jenis Porsche Macan yang remuk teruk dalam kejadian kemalangan melibatkan tiga buah kenderaan di Kilometer 55.6 Lebuh Raya Kuala Lumpur-Karak di Bentong semalam.
“Kereta Proton Waja itu melanggar besi pembahagi jalan manakala Porsche pula melanggar bahagian belakang kereta Proton Saga FLX sebelum memasuki lorong jalan keluar sebuah stesen minyak,” katanya di sini hari ini.
Akibat kejadian itu, pemandu Porsche meninggal dunia di tempat kejadian manakala pemandu Proton Waja dan Proton Saga tidak cedera.
Mangsa yang meninggal dunia dihantar ke Hospital Bentong di sini untuk dibedah siasat. Kes disiasat mengikut Seksyen 41(1) Akta Pengangkutan Jalan 1987.

Siasatan awal mendapati lokasi kejadian merupakan jalan selekoh dua hala dan semasa kejadian permukaan jalan kering dan cuaca baik. – KOSMO! ONLINE


PBS medium terbaik bantu perkembangan pelajar
Oleh ASLIZA MUSA

12 Jun 2022, 3:21 pm
IPOH – Pelaksanaan Pentaksiran Berasaskan Sekolah (PBS) bagi menggantikan Pentaksiran Tingkatan Tiga (PT3) disifatkan sebagai medium terbaik dalam membantu perkembangan pelajar secara holistik.
Timbalan Menteri Pendidikan, Datuk Dr. Mah Hang Soon berkata, melalui kaedah itu, pelajar berpeluang menyerlahkan potensi dan kecenderungan masing-masing di mana tidak hanya tertumpu kepada akademik semata-mata.
Bagaimanapun katanya, semua pihak perlu diberikan pemahaman tepat berhubung PBS bagi memastikan pelaksanaan penilaian terbaharu itu mencapai matlamat.
“Sudah tentu, walau apa pun sistem (pendidikan) yang diguna pakai, ia tidak akan jadi satu sistem yang sempurna. Pentaksiran ini bukanlah sesuatu yang baharu tetapi telah dilaksanakan sejak 10 tahun lalu.
“Apa yang penting sekarang, semua pihak perlu beri kerjasama khususnya dalam kalangan guru dan ibu bapa, mereka perlu faham tujuan sistem ini dilaksanakan,” katanya ketika ditemui selepas merasmikan Pusat Penyelarasan Barisan Nasional (MCA) Parlimen Ipoh Barat di Jalan Sultan Yussof di sini hari ini.
Menurut beliau, pemansuhan PT3 diakui mungkin menimbulkan kebimbangan sesetengah pihak namun beliau percaya kaedah penilaian terbaharu itu akan mewujudkan persekitaran pembelajaran yang menyeronokkan.

“Ada (pelajar) pandai dari segi akademik, ada juga yang pandai mengambil gambar, melukis, agrikultur dan ada yang sangat berinovasi. Kita mahu mereka ini ada kemahiran dalam semua bidang.
“Kita tidak mahu pelajar terkongkong dengan latih tubi dan sebagainya (pendidikan berorentasikan peperiksaan). Saya percaya dengan pemansuhan ini membolehkan pelajar belajar dalam satu keadaan yang seronok dan menepati falsafah pendidikan sekali gus mengembangkan kemahiran masing-masing,” katanya.
Terdahulu pada 2 Jun lalu, Kementerian Pendidikan (KPM) memutuskan ujian Pentaksiran Tingkatan Tiga (PT3) yang diperkenal pada 2014 dimansuhkan mulai tahun ini.
Menteri Kanan Pendidikan, Datuk Dr Radzi Jidin berkata, penilaian murid akan dibuat menerusi PBS di mana ia akan melibatkan bukan sahaja pelajar sekolah menengah iaitu Tingkatan 1, 2 dan 3 tetapi juga bagi murid-murid sekolah rendah Tahun 4, 5 dan 6. – KOSMO! ONLINE


7 mangsa helikopter terhempas di Itali ditemui
Oleh KOSMO!

12 Jun 2022, 3:24 pm
ROM – Pihak berkuasa Itali menemui tujuh mayat mangsa nahas sebuah helikopter yang dilaporkan terhempas di sebuah kawasan pergunungan, lapor akhbar Metro UK semalam.
Pesawat itu dilaporkan hilang dari radar pada Khamis lalu dan menyebabkan tindak balas kecemasan dijalankan secara besar-besaran.
Anggota penyelamat telah mengesahkan lokasi nahas dan menemui tujuh mayat semalam.
Helikopter itu dilaporkan berlepas dari Lucca, wilayah Tuscany dan menuju ke bandar Treviso. Ia terbang melalui kawasan terpencil ketika cuaca buruk sebelum terputus hubungan.
“Penyelamat telah menemui tujuh mayat penumpang helikopter itu, dengan empat daripadanya ialah warga Turki dan dua warga Lebanon,” kata pihak berkuasa.
Juruterbang yang turut terkorban merupakan rakyat Itali.

Serpihan helikopter itu turut ditemui di kawasan pergunungan di sempadan antara Tuscany dan wilayah Emilia Romagna.
Pihak berkuasa telah menutup lokasi kejadian untuk menjalankan siasatan. Punca nahas bagaimanapun masih belum dapat dipastikan.
Mangsa-mangsa yang merupakan ahli-ahli perniagaan yang menaiki helikopter itu ialah pekerja di syarikat Eczacibasi Consumer Products. Ia merupakan anak syarikat kepada kumpulan perindustrian utama Turki, Eczacibasi. – Agensi


Pernas peruntuk RM43 juta lahir usahawan francais
Oleh SITI NUR MAS ERAH AMRAN

12 Jun 2022, 3:28 pm
SEBERANG PERAI – Perbadanan Nasional Berhad (Pernas) memperuntuk RM43 juta dalam usaha melahirkan usahawan berdaya saing di negara ini.
Pemangku Ketua Pegawai Eksekutif Pernas, Mazlan Ibrahim berkata, peruntukan itu membabitkan pembiayaan dan latihan khusus buat usahawan francais termasuk francaisor, francaisi melalui program Transformasi Perniagaan (BIT).
“Setiap tahun, kami akan mengenalpasti dan mengumpulkan jenama-jenama yang berpotensi untuk dibangunkan. Kami akan bimbing dan memberi khidmat nasihat selain menyediakan skim pembiayaan francais bergantung kepada jenis perniagaan yang diusahakan.
“Selain itu, pembiayaan turut disediakan pelbagai agensi selain Pernas bergantung kepada saiz perniagaan yang dijalankan oleh usahawan,” katanya selepas menghadiri Program Bizfrancais Pulau Pinang 2022 yang dirasmikan Timbalan Ketua Setiausaha (Pembangunan Keusahawanan) Kementerian Pembangunan Usahawan dan Koperasi (KUSKOP), Datuk Zamri Salleh.
Mengulas lanjut, Mazlan berkata, program terbabit berjaya menarik minat lebih 300 usahawan dan bakal usahawan yang berminat untuk menceburi bidang perniagaan.
“Kita sediakan sesi perkongsian dan taklimat berkaitan ilmu keusahawanan membabitkan agensi kerajaan dan usahawan francais terkemuka. Program ini akan diteruskan di tiga lagi lokasi di Sabah, Sarawak dan Kelantan,” katanya.  – KOSMO! ONLINE